دابڕان و دانپێدانانەکانی کاك مەلا بەختیار\nدابڕان و دانپێدانانەکانی کاك مەلا بەختیار\nلە ڕێی شاشەی کوردساتەوە جگە لە پانێڵی کۆتایی، سەرجەم چالاکی و پانێڵەکانی کۆنفرانسی دابڕان و فیمینستی ڕۆشنگەریم بینی و بیست. بەگشتی بەراورد بە ساڵانی ڕابردوو، بابەتەکان زانستیتر، کەمتر ئیستیفزازی و وروژێنتربوون. ئەویش بەرھەمی ئەو بەخۆدا چونەوەی کاك بەختیارە، کە لە چەند ساڵی ڕابردوودا پێوەی دەبینرێت و گوتاری بەرامبەر مەسەلە ئاینییەکان نەرمترو واقیعی تر کردۆتەوە ھەوڵی زۆری ئەوە دەدات گوتارەکەی نەخرێتە خانەی دژایەتیکردنی ناسنامەی ئیسلامی کۆمەڵگەوە، بەو ئەندازەش چووە، ئەوەندەی پێی دەکرێت تەم و مژەکەی لەسەر بڕەوێنێتەوە، چونکە پێدەچێت زۆرتر لەوە تێگەیشتبێت کە، وێنایەکی لەو جۆرە، بەسە بۆ شێواندنی و لەباربردنی. بەتایبەتیش، کە ھاوکات توڕەییەکی زۆر لە ئەزمونی حوکمڕانی ھەرێم لەئارادایەو شکستە ئەخلاقیەکە بەواتا فراوانەکە لەم ڕووەوە زۆرەو کاردانەوەی زۆریشی لێکەوتۆتەوە. بەڵام، بەدەر لەمە، پێم وایە کێشە قوڵەکانی گوتاری دابڕان (ئەگەر ڕاست بێت ناوی گوتاری لێبنێین) وەك خۆیان ماون. بەجۆرێك مرۆڤ دەتوانێت کتێبێکی گەورەیان لەسەر بنوسێت.\nویستیشم زنجیرە وتارێك لەسەر ھەندێ لە بەشدارییەکەی ھەردوو کۆنفرانسەکە بنوسم، بەڵام دۆخەکە ھی ئەوە نییە، بۆیە بەم وتارەو کورتە وتارێکی تر وازدەھێنم. ئەم وتارەش تایبەت دەکەم بە ھەندێك دانپیانانی کاك مەلابەختیار لە کۆنفرانسی چوارەمی فیمینیزمی ڕۆشنگەری، کە لە میانەی بەشداریکردنێکیدا خستیە ڕوو. دەشتوانرێت ھەر لە ڕوانگەی ئەوەوە، ئاماژە بەھەندێ لە کێشەکانی کۆی گوتاری دابڕان و ئامانجەکانی پشتی و ئامرازەکانی و ئاسۆکانی بەردەمی بکەین، ئەویش بەم جۆرەی خوارەوە:\nیەکەم/ کاك بەختیار دانی بە مەرجەعیەتی کۆماری کوردستانیدا نا وەك نمونەی گەشترین لە پەیوەندی بە جۆری مامەڵەکردن لەگەڵ ڕۆڵ و تواناکانی ئافرەتاندا. نمونەشی بە کۆمیتەی پەروەردەو فێرکاری کۆمار ھێنایەوە، کە لەسەر شانی ئافرەتان دامەزرابوو. لەمەشدا ھاوڕام لەگەڵیدا. بەڵام پێم وایە بەم قسەی دەرگای چەندین پرسی تری بەڕووی خۆیدا کردۆتەوە، کۆی گوتاری دابڕانیش لە ساڵانی رابردوودا دەخاتە ژێر پرسیارەوە. لەھەمان کاتدا ئاسۆی بەخۆداچوونەوەو خۆنوێکردنەوەی ڕاستەقینەی دەخاتە بەردەم.\nچونکە ژێر خانی کۆماری مھاباد( ژ.ک)ە.\n(ژ.ک)یش ڕێکخراوێکی ئیسلامی میللی دیموکرات بوو.\nدروشمی ژ.ک: کوردایەتی و مەدەنییەت و ئیسلامەتی و ئاشتی بوو. سەرۆکی کۆمارو سەرۆك وەزیران دوو کەسایەتی ئایینی میللی بوون. ئیسلام لە ئەزمونی کۆماردا ڕەھەندێکی ناسنامەی نەتەوەیی، سەرچاوەی ئیلھامی ئەخلاقی سیاسی و داپەروەری و سفرەی پیرۆزی کۆبوونەوەی جڤاکی پێکدەھێنا. سەرکردەکانی کۆمار بەشێوەیەکی گشتی موسوڵمانی پابەندبوون، لەیەك کاتدا شانازیان بە ناسنامەی دینی و نەتەوەیی و مەدەنی بوونی خۆیانەوە دەکرد. ئەم ناسنامانە لەنێوخۆیاندا یەکتریان تەواو دەکردو پێکیشەوە ناسنامەی کەسێتی نیشتیمانی کوردستانیانیان دەخەمڵاند. ھیچ شەڕێکی دەستکرد لەنێویاندا نەبوو، بەڵکو تواناکانیان خرابوونە خزمەت پێکەوەنانی ئەزمونێکی سیاسی و نیشتیمانی و شارستانی جیاواز.\nبەواتایەکی تر، ئیسلام لە ئەزمونی مھابادا موجامەلەی نەکراوە، بە بەربەست دانەنراوە، بەڵکو ئامادەبووەو خوازراوە، تەنانەت ڕۆڵی گەورەی بینیوە لە ڕەسەنسازی (تاصيل) کردن و بەخۆماڵیکردنی: ناسیونالیزم و زانستی نوێ و مەدەنییەت. ئەمەش ئەو ڕاستیەکمان پێ دەڵێت، کە دواتر لەلای سکیولارە کوردەکان و بەشێ لە ئیسلامییەکانیش لە ھەندێ قۆناخدا ونکرا، کە ئەویش ئەوەیە:\nئامادەبوونی ئەخلاقی و بەھایی و قانونی و مەدەنیانەی ئیسلام لە فەزای گشتی و چڤاکی نوێی کوردیدا، بەیەکەوە سازانی ڕەھەندەکانی ناسنامەی نیشتیمانی کە کوردبوون، ئیسلام، کوردستانی بوون و مەدەنییەت و دیموکراسیبوون پێکی دەھێنن، باشترین ژینگەیە، نەك ھەر بۆ چارەسەرکردنی پرسی ژنان و دەستەبەرکردنی ڕۆڵ و ئامادەییان لە بواری گشتیدا، بەڵکو بۆ سەرکەوتنی دیموکراسی و یاسا سەروەری و یەکێتی ناوخۆیی و کەوتنە سەر ڕەوتی سروشتیی گەشەی شارستانی.\nبەپێچەوانەشەوە، پشتگوێخستنی ڕۆڵی ئیسلام وەك پێکھێنەرێکی سەرەکی ناسنامەی مێژوویی و ھەنوکەی نەتەوەو جڤاکی ئێمە، چ جای شەڕ لەگەڵکردن و بە دوژمن سەیرکردن و ناوناتۆرە لێنان و سوکایەتیپێکردنی، وە تەرحکردنی پرسەکان لە دەرەوەی ئەوەوە، لەوانەش پرسی ژن و وێناکردنی وەك دژو تێپەڕاندنی ناسنامەی دینی، زەبری گەورەیان لێدەدات و بە نیمچە بەردەوامی لە دۆخی قەیرانی ناسنامەو ڕەوایەتی ئایینی و لەوێشەوە کۆمەڵایەتیەوە دەیانھێڵێتەوە. بەتایبەتیش ئەو پرسانەی وەکو پرسی ژن مۆرکێکی کۆمەڵایەتیان ھەیەو بەتوندی تێکەڵ بە ململانێ و جەنگی ناسنامە لە مێژووی نوێی ناوچەکەو کوردستاندا بوون.\nلێرەشەوە گرنگە کۆماری کوردستان وەك نمونەیەکی مەرجەعی بۆ مەسەلەی ئامادەگی چالاکی ژنان لە بواری گشتیدا وەربگرین. بۆ ئەوەی ئەگەر کەس و گروپێك وەك ھەندێك لە سەلەفیەکان دژی ئەمەبوون، پێیان بڵێین ئێوە نوێنەرایەتی تێگەیشتن و پیادەکردنی ئوسوڵیانەو ئیسڵاحیانەو مەقاسیدیانەو کوردانە بۆ ئیسلام، بەتایبەتیش لە دونیای نوێدا ناکەن چونکە ناسنامەی نیشتیمانی موسوڵمانی کوردستانی پەرت دەکەن و لەگەڵ دونیای نوێدا ھەڵناکەن و فشار دەخەنە سەر ژنان و لە بەشێك لە مافەکانیان بێبەشیان دەکەن.\nبەھەمان شێوە بە ھێزو گروپە عەلمانییەکانیش بڵێن، کە دەیانەوێت لە بەرگە توندڕەویەتیەکەیاندا لە دروستبوونی خستنەڕوی پرسی ئافرەت ئیسلام وەك دوژمن وێنابکەن، یاخود لە تایپە پراگماتیە نەرمەکەدا ھەمان شت بکەن لەگەڵ موجامەلەیەکی میدییانەو پشتگوێخستنێکی کردەیی، چیتر کات بەفیڕۆ مەدەن، ئەزمونی سەد ساڵ زیاتر ئامادەبوونی مۆدێرنەو دەیان ساڵیش بیرکردنەوە لە ئیسلام وەك نەبوویەك یان بوونێکی ناکاریگەرو سەر ب ەدونیای کۆن، لە کاتی بیرکردنەوە لە پرسی ژنان و پرسەکانی تردا، بەسە بۆ سەلماندنی ئەوەی تێپەڕاندنی ئیسلام بەزۆر و نادیدەگرتنی چارەسەر نیەو لە تواناشدا نیە. نەك ناشچێتە خزمەت بەرەوپێشبردنی پرسەکانەوە، بەڵکو دەیانشێوێنێت و دوایان دەخات و لە ڕەوت و ئامانجی سروشتی خۆشیان لایان دەدات.\nدووەم/ داننان بە دابڕاویی گوتاری دابڕان و کەمینەبوونی فیمینستە ڕۆشنگەرەکان و مانەوەیان لەسەر ئاستی دەستەیەکی چالاکوانی سنوردار، تەنانەت دوورەپەرێزی خودی ڕێکخراوە ئافرەتانی و ژنانیەکانی حیزبە عەلمانییەکان و لەوانەش حیزبەکەی کاك بەختیار خۆی. ئەمەش ھەروەك خۆی وتی گەر دۆخەکە بەم جۆرە درێژە بکێشێت، وەرچەرخان ڕونادات و ھەر ئەم دەستە دەبین کە ھەین. واتە دوای چەندین ساڵ ھەوڵدان، مەنەلۆج دەکەن، خۆیان قسە لەگەڵ خۆیاندا دەکەن. یاخود چالاکی دەکەن و کارناکەن، واتە ناتوانن لە بەدیھێنانی ئامانجەکانیان نزیك ببنەوە؟! کۆمەڵگەو لەوانەش زۆرینەی ڕەھای ژنان باکیان بەم گوتارە نیەو خۆیان بە خاوەنی نازانن و بەشداری تێدا ناکەن و پشتیوانی لێناکەن؟\nئەمەش ڕاستەو دانپیانانێکی ڕاستگۆیانەشە. بەڵام ئایا ئەم دانپیانانە سەردەکێشێ بۆ ئەنجامدانی لێکۆلینەوەیەکی زانستی مەیدانی لەسەر ھۆکارەکان، تا لەو ڕێگەوە دیاریبکرێن؟ لە ڕوانگەی ئەویشەوە بڕیار لە درێژەدان، وەستان یا خود دەستکاریکردنی گوتارەکە بدرێت؟\nیاخود درێژەدان بە ڕەوتەکە بەم جۆرەی ئێستا و بەھەمان گوتارەوە، لە خودی خۆیدا ئامانجە؟ گرنگ بەردەوامی پێدانیەتی بەدەر لەو ئاسەوارانەی لێیدەکەوێتەوە؟ ھەروەھا بیرکردنەوە بەو جۆرەی کە کێشەی نەگەیشتنی پەیامەکەو کاریگەرنەبوونی بەرامبەر پێی، لە ئامرازو شێوازدا کورتدەبێتەوە نەك ناوەرۆك و پاڵنەرو نەفەس؟\nلە ڕاستیدا بە بۆچوونی ئێمە کێشەی ئەم گوتارە، ئامرازو شێوە کارنیە، بەڵکو پەیوەندی بە خودی پپێکھاتەی وتارەکەو ئاماژەو باکگراوندو مێژوو زۆر شتی ترەوە ھەیە. کە دەکرێت گرنگترینیان لەم خاڵانەوەی خوارەوەدا کورتبکەینەوە:\n١- تەرحکردنی گوتارەکە لە دەرەوەی ڕەوایەتی ئاینی کۆمەڵگەوە، ھەر لە سەرەتاوە وەك گوتارێکی دژە دینی وێنای کراو دوژمنی بۆ پەیدابوو. ھەر لە بەرەنجامی کاردانەوەکان لەم ڕووەشەوە، ناچاربوون ھەندێ دەستکاری گوتارەکەو تۆنی دەربڕینی بکەن و ھێڵی سوری بۆ بخەنەڕوو، کە ئەگەرچی ھەستیارەکانی کەمترکردۆتەوە، بەڵام کێشەی دەرەوەی دینی و دژەدینییەکەی چارەسەر نەکردوە. ھۆکارێکیشی ئەوەیە لە ڕوانگەی ناوەندو ڕێ گشتیە ئیسلامییەکەی کۆمەڵگەوە ھەڵگرانی لە ھەرسێ ڕووی ئەھلیەت و متمانەو ڕەوایەتیەوە، مەرجی چاکسازیی مەعریفەو فیکری دینیان تێدا نیە. باگراوندی فیکری و ھەندێ لە شەڕە فیکرییەکانی کاك بەختیاریش لە ڕابردوودا، ھێندەی تر قەناعەتەکانیان لەم ڕووەوە تۆختر کردۆتەوە.\nگوتارێکیش لە کۆمەڵگەیەکدا دین تێیدا بەھێز بوو، تۆمەتبارکرا بەوەی کێشەی لەگەڵ دیندا ھەیە، ئەگەر لە دەرفەتێکیشدا گەشە بکات ھێندەی پێناچێت دوچاری پاشەکشەو گرمۆڵەبوون دێت و پاشەکشەی پێدەکرێت. ھەڵبەت لە کۆمەڵگەی کوردستانی دوای ڕاپەڕیندا زۆرکەس ڕەخنەی لە ئیسلام گرتووە، لەوانەش ڕەھەندییەکان، کەچی ھیچ کاردانەوەیەکی وای بەدوای خۆیدا نەھێناوە.\nبەسەرنجدان لە واقیع بۆمان دەردەکەوێت، ئە و شتەی کاردانەوەی توند بەدوای خۆیدا دەھێنێ، سوکایەتیە بە پیرۆزییەکان و ئەو پرسانەی بوون بە بەشێك لە ناسنامەی دەستە جەمعی و مرۆڤی موسوڵمانی ئاسایی. ھەندێ لە قسەکردنەکانش لە سەکۆی دابڕانەوە لەسەر ئیسلام لەبەرچاوی ڕای گشتی مۆرکی ئایدۆلۆژیاو سوکایەتی و شکاندنی ھێڵە سورەکانیان بەخۆوە گرتبوو.\n٢- ئەم گوتارە، واتە گوتاری دابڕان، و مەترەحکردنی پرسی ژنان لە مەرجەعیەتێکی ڕۆشنگەریەوە، شتێکی نوێ نیەو مێژوویەکی دەیان ساڵەی لە کوردستان و ناوچەکەدا ھەیە. واتە گوتارێکی تاقینەکراوە نیە موژدەی پێبدەی و خەڵکی بۆلا بانگ بکەی. بەڵکو خاوەنی ئەزمونی خۆیەتی و بەشێ لە ئەزمونەکەش شێواویەو لە بەرژەوەندی ئەم گوتارەی ئێستا نیە، بەڵکو تەم و مژی گومانێکی خەستیشی دەخاتە سەر. کۆمەڵگەی ئێمە لە حەفتاکاندا زۆر قۆناغی لەوبارەوە بڕیبوو. وەك شایەتحاڵێكیش دەڵێم: لە حەفتاکانداو لە سلێمانی وای لێھاتبوو لەکەبوو خۆت بە گەنج و ھوشیار بزانیت و نوێژ بکەیت و نەخۆیتەوەو تەنانەت مارکسیست نەبیت و بەگاڵتە ئامێزەوەوە سەیری ئایین نەکەی؟! بەدەگمەن بە واتا سومبولیە نوێکەی، ئافرەتێکی سەرپۆش بەسەر دەبینرا. ئەم دۆخەش بەگشتی و بە پلەی یەکەم چەپ بەرجەستەی دەکرد. بەتایبەتیش لە ڕووە فیکرییەکەیەوە. چەپیش لە زۆر ڕووەوە لە ناوچەکەدا خاوەن ئەزمونێکی نیمچە شکستخواردووە. لە ھەندێ تایپ و ئەزمونیشدا، ئاماژەشە بە ئیشکالیەتێکی گەورە لەگەڵ ناسنامەی دینی و فەرھەنگی و مێژووی گەلانی ناوچەکە.\n٣- بەستنەوەی گوتاری دابڕان و فیمینیستی ڕۆشنگەری وەك ئاماژە بۆ کایەیەکی ئەو دابرانە، بە چەمکی ڕۆشنگەری سەدەی حەڤدەو ھەژدەی خۆرئاواوە، لەبەر زیاد لە ھۆکارێك، کێشەی گەورەو جۆراوجۆری لەگەڵ خۆیدا ھەڵگرتووە. لەوانەش:\nأ- کەلەپوری ڕۆشنگەری وفۆرمە عەقڵانییەتە وشکەکەی، لەخودی خۆرئاوادا ڕوبەڕوی ڕەخنەی زۆر بۆوەو خرایە ژێر پرسیارەوە. ھەر لە بزوتنەوەی ڕۆمانسیزمەوە بگرە تا دەگاتە قوتابخانەی فرانکفۆرت و دوای مۆدێرنە، ڕەخنەکان درێژەیان ھەیە. لە پاڵ دەستکەوتەکانیدا، بەسەرچاوەی چەندین نەھامـەتی و لەوانەش جەنگە جیھانییەکان لە قەڵەمدراوە. بۆیە ڕۆشنگەری چەمکێکی بێبەری نیە، چەندەش ئاماژەیە بە ڕۆشنکردنەوە ئاماژەیە بە گومرایی فیکری و تاریکی و ھەڕەشە.\nب- ڕۆشنگەری خۆرئاوایی بەوە ناسراوە کە یەکێ لە شەڕە گەورەکانی لەگەڵ ئاییندا بووە، ھەندێ لە خۆ بەڕۆشنگەرزانەکانی لای خۆشمان، بەبێ گوێدانە جیاوازی واقیعی مێژوویی، ئاین، قۆناغ و سروشتی پەیوەندی نێوان دین و دەوڵەت و دین و زانست، لە مێژوو و ئەزمونی خۆرھەڵات و خۆرئاوادا، لە سایەی بڕوابوون بە ناوەندگەرایی خۆرئاوایی و جیھانی بوونی سەرجەم ئەزمون و چەمکەکانی، پێیان وابوو دەبێت ھەمان شەڕ لە دونیای ئیسلامیشدا ئەنجام بدرێت؟! بێئاگا لەوەی ئەوانەی لە دونیای ئیسلامدا لە پشت شەڕکردن دژ بە چەقبەستوویی خەرافەی ئایینی و ستەمکاری سیاسی و سیستمی سوڵتانی و مژدەدان بە بەھاو ئەزمونە شارستانیە تاقیکراوەکانی ژیاری نوێوە بوو وەك دەستکەوتێکی مرۆڤایەتی، زاناو بیرمەندە ڕیفۆرمخوازە ئیسلامییەکانی سەدەی نۆزدەو سەرەتای سەدەی بیستەم بوون. ھەر لەڕەفاعە ڕەفیع تەھتاویەوە بگرە تا خەیرەدینی تونسی و ئەفغانی و عەبدەو کەواکیبی و نائیبی و نەورەسی و ئیقباڵ، ھەموویان ڕەمزی ئیسلامی گەورەی کۆمەڵگەبوون، لە ھەمانکاتدا نەك ھەر داوای ھەڵسانەوەی زانستیی جیھانی ئیسلامیان دەکرد، بەڵکو بانگەشەکەری دەوڵەتی نیشتیمانی نوێ و دەستورسالاری بوون و ناویان نابوو دەوڵەتی ئازادی و دادپەروەری چونکە بەپێچەوانەی ھەندێ ڕەوتی تری ئیسلامی دواتر، پێیان وابوو، کێشەی سەرەکی دونیای ئیسلام ئیستیبدادە، چارەسەری ئەویش، مەشروتەو دیموکراسی و دەستورسالاریە. ڕازی پێشکەوتنی شارستانی خۆرئاواش زانستە سروشتیەکەی نیە بەڵکو سیستمە سیاسیەکەیەتی.\n٤- کێشەی نمونەی ئەخلاقی. بەربەستێکی تری بەردەم ئەم گوتارە کێشەی لاوازیە لە کێبرکێی ئەخلاقیدا چونکە کێشەی جەوھەریی عەلمانییەتی خۆرھەڵات بە گشتی نادیموکراسیبونییەتی. بە جۆرێك ئەگەر سەیری مێژووی خوێناوی سەدەی بیستەمی ناوچەکە بکەین، بە تایبەتیش لەدوای پەنجاکانی سەدەی رابردوو زاڵبوونی ئایدۆلۆژیا مۆدێرنە شۆڕشگێڕەکان بەسەر ناوەندە فیکری و سیاسیەکەدا، زۆر بەدەگمەن بەیەکەوە ھەڵکردنی عەلمانیەت و دیموکراسیمان بەرچاو دەکەوێت.\nئەمەش وایکردووە، ڕۆشنگەری و عەلمانییەت و تەنانەت خودی مۆدێرنەش، لە ئاستێکی ترسناکدا تێکەڵ بە دکتاتۆریەت و سەرکوت و گەندەڵی و خوێنڕێژی ببن.\nلە ھەرێمی خۆشماندا بە چاوخشاندنەوە بە نوسین و کۆمەڵێ چالاکوانی خودی ژنان لەوە تێدەگەین، کەفەزای سیاسی وجحیزبیی وجتەنانەت میدییایی باڵادەست، سەبارەت بەوان پڕکێشەیەو زۆر ھوشیار نەبن دەبن بەقوربانی.\nلێرەشەوە، کێشەی نمونە بۆ ئەم گوتارە دروست دەبێت.\nچونکە ئەگەر ئەمەی لاناپەسندە، بێتوانایی گوتارەکە دەردەخات لەوەی توانای پێشبرکێی ئەخلاقی و بەسەنتەرکردنی ئینسانیبونی ژنی ھەبێت، بە حوکمی ئەوەی بکەرەکانی ئەوژینگەیە لەڕوی مێژویی ناسنامەی ئاشکراو حیزبی وسیاسیەوە لەسەر ئەو حسابن.\nئەگەر پێشی ئاساییەو دەیخاتە بواری ئازادی تاکەکەسی و خاوەنداربوونی ژن بۆ جەستەی خۆی، لەگەڵ ڕەتکردنەوەیەکی کۆمەڵایەتی بەربڵاو ڕوبەڕوو دەبێتەوەو ڕاستگۆیی خۆی لەدەست دەدات. ئەوەی ئەم کێشەش قوڵتر دەکاتەوە، شێوانی گوتاری مێژوویی ئازادی ژنان و تێکەڵبوونییەتی بەبێ بەندو باوی و لاسایکردنەوەی کوێرانەی خۆرئاوا. لانی کەم لەبەرچاوی بەشێکی بەرچاوی کۆمەڵگە. توندڕەوی بەشێ لە ھەڵگرانی ئەم گوتارەو گوێ نەدانیا بە ھەستیاریە دینی و کۆمەڵایەتیەکان و لە بەرەنجامی کۆتایشدا مامەڵەی ھەندێکیان وەك نێچیری جنسی لەگەڵ ڕەگەزی بەرامبەر، بەھۆکارێکی سەرەکی ئەو دۆخە دادەنرێت.\nسێیەم/ لە چوارچێوەی کۆمێنتدان لەسەر ئامادەیی سیاسی زۆرتری ئافرەتان لەنێو ھەندێ لەلایەنە ئیسلامییەکان بەرامبەر بە پارت وھێزە عەلمانییەکانی ھەرێم لەدوای ڕاپەڕینەوە، ئاماژەی بەوە کرد کە لێرەدا واقیع وژمارەی سەرکردایەتی وکادری ژن وبەرپرس پێوەرنیە بۆ دیاریکردنی ھەڵوێستی لایە نێکی سیاسی دەربارەی پرسی ژن وئامادەبوونیان لەبواری گشتی ولەوانەش کایەی سیاسیدا، بەڵکو ئایدۆلۆژیای ئەوھێزە پێوەرە؟!!\nلەڕاستیدا ئەم گەورەکردنی ڕۆڵی ئایدۆلۆژیا لەسەر حسابی واقیع ودانپیانەنانیدا جێگەی سەر سورمانم بوو، چونکە لەگەڵ بوونی ھەندێ کێشەش، بەبۆچونێکی ئایدۆلۆژی ونازانستی دەزانم. ئەویش لە سۆنگەی ئەم خاڵانەی خوارەوە:\n١- کردار پشتڕاستکەرەوەی گوفتارە نەك بەپێچەوانەوە. بۆیە حیزبێکی خاوەن ئایدۆلۆژی عەلمانی بالەڕوی ئایدۆلۆژی ڕوتەوە پشتیوانی مەسەلەی ئافرەتان ودژ بەھەڵاواردنی جێندەری بێت، گەربەکردەوە پێچەوانەی ئەوە جوڵایەوە ، ھەڵوێستە ئایدۆلۆژیە ڕوتەکە ی تکای بۆناکات وبەوە لێکدەدرێتەوە بۆ مەکیاژکردنی سیاسی بەکاری دەھێنێت.\n٢- کێشەی دیاریکردنی ناوەرۆك وچوارچێوەکانی ئایدۆلۆژیمان بۆ پەیدا دەبێت. چونکە حیزبە ئیسلامییەکان بۆنمونە یەکگرتوو ئەوەی بەکرداری دەیکات لەپرۆگرامەکەشیدا جێگەی کردۆتەوە. لێرەشەوە دەپرسین: ئایە پڕۆگرام نابێتە لەخۆگری دیدی ئایدۆلۆژی بەرامبەر حیزبەکە؟ یاخود قسەکەلەوێوە سەرچاوە دەگرێت، بەحوکمی ئیسلامیبون، کۆی ئسلام لەسەری ماڵەو لەوێوە حوکم بەسەر دیدگاکانیدا دەدرێت؟ خۆئەگەر واش بێت( کەبۆ حیزب ڕاست نیەو پێوەری ھەڵسەنگاندنی پڕۆگرامەو ئیسلام زۆر لەوە گەورەترە ببێتە پڕۆگرامی حیزبێك یاخود نوێنەری فەرمی بۆ پەیدابێت) لەکاتێکدا چەندین تێگەیشتن ومۆدیلی پیادەکردنی جیاوازو جۆراوجۆرمان لە بازنەی ئیسلامـدا ھەیە، چۆن بسەلمێنرێت تێگەیشتنە ئیسلامییەکەی ئەو لەجەوھەردا دژبە پڕۆگرام وئەزمونەکردارییەکەیەتی؟\n٣- ئاماژەکانی ئەم قسە پێمان دەڵێت کە ھەر ئایدۆلۆژیایەك خۆی بەعەلمانی پێناسەنەکرد، ناکرێت توانای لەخۆگرتنی پرسەکانی ژنی سەردەمی ھەبێت؟! چونکە ئەگەر تێگەیشتنەکە بەم جۆرە نەبووایە گومان لەواقیعە کردارییەکە پێویست نەبوو. لەکاتێکدا واقیع بەکۆماری ئیسلامی ئێرانیشەوە، وەك نمونەیەکی زەقی خۆبەدەوڵەتی ئیسلامی پێناسەکردوو، لەپەیوەندی بەئامادەگی ژنانەوە، پێچەوانەی ئەوەمان پێدەڵێت. بەشداری ئافرەتی ئێرانی لەبواری گشتیدا، ھەرلە ھونەرەوە بیگرە تاسیاسەت، لەگەڵ سەردەمی شادا، بەدەرلەھەندێ کۆتی کۆمەڵایەتی لەوێنەی سەپاندنی سەرپۆشی زۆرەملێ، (کە من لەگەڵیدا نیم و دژیمی )بەراورد ناکرێت. ئەوەش ئاساییە، چونکە جگە لەھەندێ مۆدێلی داخراو ی ئیسلامی وتایپی دینداری، کەپێش ئەوەی ئاینی بن، کولتوری وکۆمەڵایەتین، لەوێنەی ھەندێ لەسەلەفی وسوننەتیەکان، ئیسلامی بوونی بانگەشەی کرانەوەو بەشداری ئافرەت لەژیانی گشتی وئامادە بوونی وەك ژنێکی مۆدێرنی موسوڵمان، بەشێکی زۆر لەوبەربەستانە دەشکێنێت، کە موحافیزەکاریی دینی وکۆمەڵایەتی، لەژێر ئەوترسەی گوتاری تەقلیدی عەلمانی مافەکانی ژنان دروستیکردووە. بەحوکمی ئەوەی جۆرێك لەدڵنییایی ناسنامەگەرانە بەکۆمەڵگەو بەتایبەتیش توێژە موحافیزەکارەکان دەبەخشێت، ئەو کێشەیان بۆچارەسەردەکات، کەدەکرێت ژنی موسوڵمان لەیەککاتدا چالاکوان وھەڵسوراوێکی فەزای گشتی وموحافیزەکارێکی کۆمەڵایەتی بێت. واتە مەسەلەکە بۆو بەشە لەکۆمەڵگە لەوە دەردەچێت پێی وابێت، دەبێت لەنێوان ئیسلام وپابەندی وھاوچەرخێتی وچالاکبون لەفەزای گشتیدا یەکیان ھەڵبژێرێت.نابێت بیریشمان بچێت کە تەوژمی ئیسلامی نوێ، لەگەڵ کێشەکانیشی لەگەڵ ھەندێ لەرەھەندەکانی مۆدێرنە لەمێژویدا،لەروی زانستیەوە ڕەوت و دیاردەیەکی مۆدێرنە.\nزۆربەی سەرکردەو کادرو چالاکوانەکانی دەرچوی زانکۆ مۆدێرنەکانن. تازەترین شێوازی خۆڕێکخستن و پروپاگەندەو تەکنەلۆژیا ی ھاوچەرخ بەکاردەھێنن. کاریگەرن بەسەردەمەکەی خۆیان وزۆر بەھای نوێیان بەبیرکردنەوەیان متوربە کردووە. خودی کاك بەختیاریش کۆماری کوردستانی کرد بەنمونەیەکی مەرجەعیی بۆمامەڵە لەگەڵ پرسی ژن، واتە بەکردەوە پشتراستی ئەوەی کردەوە کەلەفەزایەکدا ئیسلام ئاماددەیەکی یاسایی وئەخلاقی وکولتوری گەورەی تێدایە، دەتوانین، نمونەیەکی گەشاوەی ئامادەیی ژنمان ھەبێت. ئەوەش نەك دووبارەبوونەوەی ئەستەم نیە، بەڵکو پێچەوانەکەی بەڵگەی دەوێت. نمونەی پەکەکەش ئەو ڕێسایە ھەڵناوەشێنێتەوە، چونکە لەکاتێکدا بەش بەحاڵی خۆم دان بەتوانای گەورەی پەکەکەدا لەم روەوە دەنێم، دەخوازم سەرنج بۆئەوە رابکێشم کە نمونەکە ھی دۆخی ئاوارتەیە نەك سروشتی چونکە ئەو دیسپلینەی لەنێوپەکەکەدا لەم روەوە ھەیە، لەوانەش، قەدەغەکردنی شوکردن وژنھێنان لەنێوان گەریلاکانی، ھی دۆخی ئاسایی نیە. تەنانەت لە بەرگی ھەدەپەشدا پێم وایە ئەگەر ئەزمونی پەکەکە بەم جۆرەی ئێستا نەمێنێت وبەجۆرێك لەجۆرەکان کێشەی کوردستان بێتە چارەسەرکردن ودیموکراسیەتێکی فراوانتر ھەبێت، دەشێت گۆڕان بەسەر شێوازو قەوارە و فۆرمی ئامادەبوونی ئێستادا بێت. ئەمە جگەلەوەی گەرنمونەکە بۆبەشێك لەچاڤاکی کوردی باکور سەرنجڕاکێش بێت، بۆبەشەکەی تری لەسۆنگەی شێوازی کارو ئایدۆلۆژیەوە سەرنج ڕاکێش نیە . واتە نەبۆتە مۆدێلێکی نیشتیمانی ولەسەرئاستی تەوژمدا ماوەتەوە.


کوردیپێدیا - بەیاننامەی هەرسێ لایەنی ئۆپۆزسیۆن سەبارەت بە قەیرانی سیاسی هەرێمی کوردستان\n📝 بەیاننامەی هەرسێ لایەنی ئۆپۆزسیۆن سەبارەت بە قەیرانی سیاسی هەرێمی کوردستان | 🏷 پۆل: بەڵگەنامەکان | زمانی بابەت: 🏳 کوردیی ناوەڕاست | 👁🗨\nبەیاننامەی هەرسێ لایەنی ئۆپۆزسیۆن سەبارەت بە قەیرانی سیاسی هەرێمی کوردستان\nهاوڵاتیانی خۆشەویستی کوردستان..\nوا بۆماوەی زیاتر لە سێ مانگە هەردو حیزبی حوکمڕان قەیرانێکی سیاسییان لە هەرێمی کوردستان دروستکردوە، بەهۆی پێداگیرییان لەسەر درێژکردنەوەی ماوەی سەرۆکایەتی مەسعود بارزانی سەرۆکی هەرێمی کوردستان دوای ئەوەی نائومێد بون لەوەی کە بەپێی یاسای سەرۆکایەتی هەرێم مافی خۆکاندیدکردنەوەی هەبێت بۆ ئەم پۆستە.\nهەر بۆ ئەم مەبەستەش بە شێوازێکی نایاسایی و ناشەرعی و بەدور لە رەچاوکردنی بنەماکانی دیموکراسی و، بە پێچەوانەی رێوشوێنە یاساییەکان و پەیڕەوی ناوخۆی پەرلەمان، لە 30ی حوزەیرانی ئەمساڵ یاسایەکیان لەپەرلەمانی کوردستان تێپەڕاند بۆ درێژکردنەوەی ماوەی سەرۆکایەتیەکەی بۆ دو ساڵی تر. دوێنێش سەرۆکی هەرێم لە پەیامێکی پڕ دژیەکی و تەمومژدا ئەو یاسایەی تێپەڕاند. ئێمە وەکو هەرسێ لایەنی ئۆپۆزسیۆن پێداگرین لەسەر هەڵوێستی پێشومان و یاسای درێژکردنەوەی ویلایەتی سەرۆکی هەرێم بە ناشەرعی ئەزانین و، بە مافی خۆشمانی ئەزانین هەمو هۆکارێکی مەدەنی بگرینەبەر بۆ دژوەستانەوەی.\nئەم هەنگاوە لە کاتێکدایە کە هاوڵاتیان چاوەرێیان ئەکرد بەپێی بڕیاری خودی سەرۆکی هەرێم و سەرۆکی حکومەت لەمانگی ئەیلولی ئەمساڵ هەرسێ هەڵبژاردنی پەرلەمان و سەرۆکایەتی و ئەنجومەنی پارێزگاکانی هەرێم ئەنجام بدرێن. بەڵام لەکۆی ئەم سێ هەڵبژاردنە بەهۆی ئەوەی سەرۆکی ئێستای هەرێم مافی خۆکاندیدکردنەوەی بۆ هەڵبژاردنی سەرۆکایەتی هەرێم نەبو و، هەردو حیزبی حوکمڕایش لەهەڵبژاردنی ئەنجومەنی پارێزگاکان ئەترسن، بۆیە هەڵبژاردنی سەرۆکایەتی و ئەنجومەنی پارێزگاکانیان پەکخستوە. ئەمەش بێناوەرۆک کردنی پرۆسەی دیموکراسیە و ستەمە بەرامبەر بە مافی دەنگدانی هاوڵاتیان لەهەرێمی کوردستان کە دو حیزب بە میزاجی خۆیان و بەگوێرەی بەرژەوەندییە حیزبییەکانیان کاتی هەڵبژاردنەکان دائەنێن یان دوای ئەخەن.\nلەهەمانکاتیشدا بەپێی بەدواداچون و زانیارییەکانمان تۆماری دەنگدەرانی هەرێمی کوردستان خەوشی گەورەی تێدایە و، کۆمیسیۆنی هەڵبژاردنەکانیش بەپێچەوانەی مادەی 33ی یاسای هەڵبژاردنی پەرلەمانی کوردستانی هەموارکرا و مادەی شەشی یاسای هەموارکردنی حەوتەمی یاسای هەڵبژاردنی پەرلەمانی کوردستان، بڕیاری داوە کە بۆ ژماردنی دەنگی هاوڵاتیان ناوەندی سەرەکی بکرێتەوە لە شارەکاندا نەک لە بنکەکانی دەنگدان پرۆسەی فەرز و ژماردنی دەنگەکان ئەنجام بدرێت، کە ئەمەش میکانیزمێکی ترە بۆ ساختەکاری و گۆڕینی ئەنجامی راستەقینەی دەنگی هاوڵاتیان و، گومانی جددی ئەخاتەسەر بێلایەنیی کۆمسیۆنی باڵای هەڵبژاردنەکان لە ئەنجامدانی هەڵبژاردنەکانی هەرێم بە شێوەیەکی پیشەییانە و خاوێن و، بەشێک لە بەرپرسیارێتی هەر دەرەنجامێکی نەخوازراو ئەکەوێتە سەرشانیان.\nبۆیە ئەگەر هەڵبژاردنی ئەنجومەنی پارێزگاکان لەگەڵ هەڵبژاردنی پەرلەمانی کوردستان ئەنجام نەدرێت و، گرەنتی هەڵبژاردنێکی بێ خەوش نەکرێت، تۆماری دەنگدەران لە ساختەکاری پاکنەکرێتەوە، ئەو بڕیارە نایاساییەی کۆمیسۆنی هەڵبژاردنەکان هەڵنەوەشێتەوە، ئەوا بژارەی بایکۆتکردنی هەڵبژاردنەکان لەبەردەم لایەنەکانی ئۆپۆزسیۆن کراوە دەبێت.\nئێمە پێشتریش پێشبینیمان کردبو کە هێنانە کایەی باس و خواستی پرۆژەی دەستوری هەرێمی کوردستان لە سێ مانگی رابردودا بۆ کردنەوەی دەرگا بو بۆ درێژەدان بە ویلایەتی مەسعود بارزانی سەرۆکی هەرێمی کوردستان، وا کە ئێستا ئەو مەرامە هاتە دی، جارێکی تر پرسی پرۆژەی دەستور بە فەرامۆشی و قەدەر سپێردرایەوە. ئێمە سەرەڕای رێزمان بۆ سەرجەم پێکهاتە و هێز و لایەنە سیاسییەکانی هەرێمی کوردستان، پێداگرین لەسەر ئەوەی بەپێی بڕیاری ژمارە 2 ی پەرلەمان لە ساڵی 2011 ئەبێت لەژێر سەقفی پەرلەمان و لەلایەن نوێنەرانی هەرێمی کوردستان گفتوگۆ و پێداچونەوە بۆ پرۆژەی دەستور بکرێت چونکە پەرلەمانی کوردستان نوێنەری شەرعیی سەرجەم پێکهاتە ئاینی و نەتەوەیی و مەزهەبییەکان و ئاڕاستە کۆمەڵایەتی و سیاسیەکانی هەرێمی کوردستانی لەخۆگرتوە.\nلەکۆتایدا رایدەگەیەنین کە هەردو حیزبی حوکمڕان جار لەدوای جار هەرێمی کوردستان بەره و قەیرانی قوڵتر ئەبەن و ئۆباڵی هەمو قەیرانەکانی ئێستا و داهاتویان ئەکەوێتە ئەستۆ.\nیەکگرتوی ئیسلامی کوردستان کۆمەڵی ئیسلامی کوردستان بزوتنەوەی گۆڕان\n📅 رۆژی دەرچوون: 17-07-2013\n➕ ئەم بابەتە لەلایەن: (هاوڕێ باخەوان)ەوە لە: Jul 17 2013 2:55PM تۆمارکراوە\n1. 👁 17-07-2013


ئەمریكاو روسیا رێگانادەن تاران غاز بەڕێژەیەكی بەرز رەوانەی ئەوروپا بكات تا دۆخە ئابورییەكەی چارەسەر بكات\nئێران یەكەمین وڵاتی جیهانە لە رووی بونی سەرچاوەی غازەوە، بەڵام كەمترین هەناردەی هەیە، چونكە ئەو وڵاتە بەهۆی سزا ئابورییەكانەوە هەندێكجار بۆ دابینكردنی رێژەی غازی ناوخۆیشی رووبەڕووی كێشە دەبێتەوە.\nئەو وڵاتە خاوەنی (1680) مەتر سێجا غازە كەدەكاتە زیاتر لە (44) ترلیۆن مەتر سێجا كە یەكسانە بە (16%)ی غازی هەموو جیهان و بەمەش یەكەم وڵاتی جیهان ئەژمار دەكرێت كە زیاترین یەدەگی غازی هەیەو دوای ئەو وڵاتی روسیا بە (1600) فوت سێجا دووەم وڵاتە كە زیاترین غازی یەدەگی لەجیهاندا هەیە.\n(80) وڵاتی جیهان خاوەنی گێڵگەی غازن و لەو ژمارەیە (20) وڵاتیان خاوەنی زیاترین بەرهەمهێنانی غازن و تەنها سێ وڵاتی (ئێران، روسیا، قەتەر) پێشەنگن لە رووی یەدەگ و توانای بەرهەمهێنانی غازو دابینكردنی بۆ وڵاتانی جیهان، چونكە ئەو سێ وڵاتە رێژەی (28%)ی غازی هەموو جیهانیان بەدەستەوەیەو دوای ئەوان وڵاتی سعودیە بە (4.1%)و وڵاتی ئیمارات بە (3.9%)و ویلایەتەیەكگرتوەكانی ئەمەریكا بە (3.3%) خاوەنی زیاترین یەدەگی غازن و بەچاوخشاندنێك بەجیاوازیی نێوان رێژەی غازی ئێران لەگەڵ رێژەی غازی ئەمەریكا دەردەكەوێت كە دەكرێت غاز لەئێران ببێتە قوڵایی ستراتیژیی لەجیهاندا.\nئێران خاوەنی (43) كێڵگەی غازەو رەنگە تاكە وڵاتی جیهان بێت كە زیاترین كێلگەی غازیی هەیە.\nئێران زۆرترین غازی هەیەو كەمترینی هەناردە دەكات\nلەئێستادا ئاستی بەرهەمهێنانی رۆژانەی غاز لەلایەن كۆمپانیای نیشتیمانی غاز لەئێران دەگاتە (830) ملیۆن مەتر سێجاو لەو رێژەیە (70) ملیۆن مەتر سێجای بۆ وێزگە كارەباییەكان و كارگەكان بەكاردەهێنرێت و بڕی (130) ملیۆن مەتر سێجای بۆ مەبەستی بەكارهێنان لەعەمبارەكانی نەوت و تەنها بڕی (15) بۆ (30) ملیۆن مەتر سێجای هەناردە دەكرێت و ئەو بڕەی كە دەمێنێتەوە بۆ دابینكردنی سوتەمەنی ماڵان لەو وڵاتە بەمەبەستی گەرمكردنەوە بەكاردەهێنرێت.\nتاساڵی (2007) زیاتر لە (62%)ی گێڵگە غازییەكانی ئێران بەبێ بەرهەمهێنانی غاز وەك خۆیان ماونەتەوەو بەپێی راپۆرتی كۆمپانیای نیشتیمانیی غاز؛ ئەو وڵاتە دەتوانێت تا (200) ساڵی دیكە سود لەكێڵگە غازییەكانی وەرگرێت و غازی سروشتی بەرهەم بهێنێت.\nتاساڵی (2011) زیاتر لە (42) مەیدان یان كێڵگەی غازیی لەئێران تۆمار كراوەو بەپێی بەراوردەكان ئەو وڵاتە خاوەنی (92) شوێنی راگرتن و عەمباركردنی غازە.\nئێران رایگەیاندووە لەساڵی (1997) بۆ یەكەمجار غازی وڵاتەكەی هەناردەی توركمانستان كردووەو غازی بەو وڵاتە فرۆشتوە، دواتر لەساڵی 2001 گرێبەستێكی (25) ساڵەی كڕینی غاز لەلایەن توركیا لەگەڵ ئێران واژۆ دەكرێت كە لە رێگەی بۆریەوە لەشاری سنە لە رۆژهەڵاتی كوردستانەوە غازی ئێران لەو بۆریە بەرەو پارێزگای ورمێ و دواتر بەرەو پارێزگای وان لەباكوری كوردستان و شارەكانی دیكەی توركیا رەوانە دەكرێت.\nبەپێی گرێبەستی (25) ساڵەی نێوان توركیا و ئێران دەبێت ئێران رۆژانە زیاتر لەهەشت ملیۆن مەتر سێجا غاز رەوانەی توركیا بكات لەكاتێكدا توركیا پێویستی بە رۆژانە زیاتر لە (48) ملیۆن مەتر سێجا غازە بەڵام ئەو وڵاتە چوار گرێبەستی دیكەی كڕینی غازی لەگەڵ وڵاتی ئازەربایجان هەیە.\nپێشتر سەرچاوەكانی هەواڵی نەوت و غازی ئێران لەساڵی (2011) بڵاویانكردبوەوە كە ئاستی هەناردەی ئاشكرای غازی ئێران بۆ توركیا دەگاتە رۆژانە (25) بۆ (30) ملیۆن مەتر سێجا و سەرەڕای ئەوەش رۆژانە چوار ملیۆن مەتر سێجا غازی ئێران رادەستی كڕیارانی توركیا دەكرێت كە پێدەچێت بەوڵاتانی دیكەی بفرۆشن.\nوەك لەژمارەكاندا دەردەكەوێت ئێران زیاتر لەنیوەی غازی توركیا دابین دەكات، بۆیە دەكرێت فرۆشتنی غاز لەلایەن ئێرانەوە وەك كارتێكی فشار لەبەرامبەر توركیا وەك ركابەرێكی دێرین بەكاربهێنێت بەتایبەت كە توركیاش بڕێك لەو غازە رەوانەی وڵاتانی ئەوروپا دەكات و ئەویش تێڕوانینێكی سیاسی هەیە بۆ هەناردەكردنی غاز لەوڵاتەكەیەوە بۆ ئەوروپا.\nئاژانسی هەواڵی خوێندكارانی ئێران (ئیسنا) لەساڵی (2017) بڵاوی كردەوە كە لەهەشت مانگی ئەو ساڵەدا ئێران بڕی (250) ملیۆن مەتر سێجا غازی رەوانەی وڵاتی ئەرمینیا كردووە و هاوكات هەر لەو ماوەیەدا بڕی زیاتر لەپێنج ملیار سێجا غازی رەوانەی توركیا كردووە و زیاتر لەیەك ملیار مەتر سێجای لەگەڵ ئەو دوو وڵاتە بۆ عێراق ناردووە.\nئەو ئاژانسە روونیكردووەتەوە كە لەساڵی (2013) ئاستی هەناردەی غازی ئێران بۆ وڵاتانی دیكە (30) ملیۆن مەتر سێجا بووە لە رۆژێكدا و لەساڵی (2017) گەیشتوەتە (78) ملیۆن مەتر سێجاو لەساڵی (2020) رۆژانە (195) مەتر سێجای هەناردە كردووە.\nئێران و ئەرمینیا گرێبەستێكی (20) ساڵەیان لەساڵی (2004)ەوە هەیە بۆ ئاڵوگۆڕی غازی ئێران لەبەرامبەر كارەبای بەرهەمهێنراوی ئەرمینیا و بەپێی گرێبەستەكە ئێران ساڵانە (365) ملیۆن مەتر سێجا غازی بۆ ئەو وڵاتە ناردووە لەكاتێكدا ئێران دەتوانێ لە رێگەی ئەو بۆرییەی بۆ وڵاتی ئەرمینیا رایكێشاوە ساڵانە بڕی دوو ملیار و (300) ملیۆن مەتر سێجا غاز رەوانەی ئەرمینیا بكات و ئەو وڵاتەش غازی ئێران بۆ مەبەستی دابینكردنی سوتەمەنی بۆ وێزگە كارەباییەكانی بەكاربهێنێت و دواتر كارەبای بەرهەمهێنراو بۆ ئێران بنێرێت.\nئێران لە بەرامبەر هەر یەك مەتر سێجا غاز كە بۆ ئەرمینیای دەنێرێت بڕی سێ كیلۆوات كارەبا لەئەرمینیا وەردەگرێت و تەنها لەساڵی (2017)دا لەسێ مانگی وەرزی هاویندا بڕی (300) مێگاوات كارەبای لە ئەرمینیاوە هاوردە كردووە و هەر لەو ماوەیەشدار بڕی (150) مێگاوات كارەبای لەوڵاتی ئازربایجانەوە وەرگرتووە.\nئێران رۆژانە بڕی (30) ملیۆن مەتر سێجا غازی لە ساڵی (2017)دا بە توركیا فرۆشتوە و ئێران جگە لەوەرزی زستان رۆژانە ئەو بڕە غازەی رەوانەی توركیا كردووە كە لە ساڵێكدا دەبێتە هەشت ملیار مەتر سێجا غاز، چونكە ئاستی هەناردەی غازی ئێران لەوەرزی زستاندا بەهۆی كەمبوونەوەی پاڵەپەستۆی بۆررییەكانی غازو بەرزبوونەوەی بەكارهێنانی غاز لەو وڵاتە بەمەبەستی گەرمكردنەوە ، بەشێوەیەكی بەرچاو دادەبەزێت و ئەوەش زۆرجار توركیا روبەڕوی قەیرانی غاز دەكاتەوە.\nعێراق دوای توركیا زۆرترین غازی ئێران بەكاردەهێنێت\nلەساڵی (2017)دا ئاستی هەناردەی رۆژانەی غازی ئێران بۆ عێراق لەحەوت ملیۆن مەتر سێجا بۆ (25) ملیۆن مەتر سێجا لە رۆژێكدا بەرزبووەتەوە و دواتر ئەو رێژەیە لە ساڵی (2019) بۆ نزیكەی (48) ملیۆن مەتر سێجا زیادی كردو تا نیوەی ساڵی (2021) ئەو بڕە بەو شێوەیە مایەوە، بەڵام لەمانگی نیسانی (2021) بڕی غازی هەناردەكراوی ئێران بۆ نزیكەی هەشت ملیۆن مەتر سێجای رۆژانە بۆ عێراق كەمی كرد و ئێران رایگەیاند بەهۆی نەدانی پارەی غاز لەلایەن بەغداوە ئاستی هەناردەی غاز بۆ ئەو وڵاتەی كەم كردووە.\nئەگەرچی پسپۆڕان و شارەزایانی بازاڕی نەوت و غاز پێشبینیان كردبوو كە ئاستی هەناردەی غازی ئێران لەساڵی (2021) بگاتە حەوت هێندەی رابردووی خۆی و تەنانەت ئاستی هەناردەی ساڵانەی غاز بۆ عێراق بگاتە زیاتر لە (20) ملیار سێجا بەڵام كشانەوەی ئەمریكا لە رێككەوتنی ئەتۆمیی و سەپاندنی سزا بەسەر كەرتی نەوت و غازی ئەو وڵاتە لەلایەن كۆشكی سپییەوە ئەو پێشبینییەی پوچەڵ كردەوە.\nبەوتەی بەرپرسانی ئێران قەرزەكانی عێراق بەهۆی كڕینی غازو كارەبا لەئێران دەگاتە زیاتر لە حەوت ملیار دۆلارو سزاكانی ئەمەریكاش هۆكارێكە بۆ ئەوەی عێراق نەتوانێت ئەو قەرزانە رادەستی ئێران بكاتەوە.\nئێران دەتوانێت (20%)ی غازی ئەوروپا دابین بكات\nئەمساڵ ئێران رایگەیاند؛ كێڵگەیەكی نوێی غازی لەدەریای خەزەر لەباكوری وڵاتەكەی دۆزیوەتەوە كە خاوەنی بڕی یەك لەسەر چواری غازی كێلگەی (پارسی جنوبی)یە لەكاتێكدا پارسی جنوبی بە گەورەترین كێلگەی غاز لەجیهان ئەژمار دەكرێت.\nئەو كێلگە نوێیەی غاز لەئێران بەكێڵگەی (چالوس) ناو دەهێنرێت و لە بەراوردە سەرەتاییەكاندا دەركەوتوە كە تەنها ئەو كێڵگەیە دەتوانێت (20%)ی غازی سەرجەم وڵاتانی ئەوروپا دابین بكات.\nبەرپرسانی ئێران ئاماژەیان بەوەكردوە چالوس كارتێكی بەهێزە لەبەرامبەر زیندوكردنەوەی رێككەوتنی ئەتۆمیی لەدەستپێكردنەوەی دانوستانەكانی نێوان ئێران و وڵاتانی (5+1)دا.\nهەندێك سەرچاوەش ئاماژەیان بەوە كردووە ئەو كێڵگە نوێیەی ئێران رادەستی روسیا كراوەو ئەو وڵاتە كاری بەرهەمهێنانی غازی تێدا دەكات، چونكە روسیا رێگە نادات ئێران ببێتە جەمسەرێكی هەناردەی غاز بۆ ئەوروپا و جیهان.\nروسیا و توركیا رێگە بەئێران نادەن غاز بۆ ئەوروپا هەناردە بكات\nحەمیدڕەزا عێراقی، بەڕێوەبەری پیشوی كۆمپانیای نیشتیمای غاز لەئێران بەئاژانسی هەواڵی كاری ئەو وڵاتە (ئیلنا)ی راگەیاندووە هەناردەكردنی غاز لە رێگەی بۆرییەوە بۆ ئەوروپا كارێكی ئاڵۆزەو ماوەی پێنج ساڵ دەخایەنێت، بەڵام سەرەڕای ئەوەش روسیاو توركیا رێگە بەئێران نادەن غازەكەی هەناردەی وڵاتانی ئەوروپا بكات.\nعێراقی ئاماژەی بەوەكردوە كەئێران دەبێت جارێكی دیكە دەست بەهاوردەكردنی غاز لەوڵاتی توركمانستان بكات تاكو لەهەناردەكردنی غازەكەی بۆ توركیاو عێراق رووبەڕووی كێشە نەبێتەوە.\nغاز هەناسە بەبەری ئابوریی ئێراندا دەكاتەوە؟!\nئێران سێ ساڵە بەبەردەوامیی ئاستی ئابوریی لەدابەزیندایەو قورسترین قەیرانی ئابوریی مێژووی هاوچەرخی خۆی ئەزمون دەكات لەكاتێكدا بازاڕەكانی جیهان خۆیان بۆ كڕینی نەوت لەدوای تێپەڕبوونی قەدەغەكانی ڤایرۆسی كۆرۆنا ئامادەدەكەن و نرخی هەر بەرمیلێك نەوتی خاو لەساڵی (2020) كە (37) دۆلار بوو بۆ زیاتر لە (84) دۆلار بەرزبووەتەوە و ئاماژەكان دەریدەخەن بازاڕی دابینكردنی سوتەمەنی و وزە لەجیهان گەرم بووەتەوە.\nئێران كە بەیەكەم وڵاتی جیهان لە رووی یەدەگی غاز ئەژمار دەكرێت و چوارەم وڵاتی جیهان بووە لە رووی فرۆش و بەرهەمهێنانی نەوتەوە، بۆیە هەموو بوارەكانی بوون بەزلهێزی وزەی لەجیهاندا هەیە، بەڵام ریزی ئەو سزا نێودەوڵەتییانەی كە بەسەر ئێراندا سەپێنراوە بڕستی لەو وڵاتە بڕیوەو لەلێواری هەڵدێر نزیك بووەتەوە.\nبەرزبوونەوەی بەهای غازو نەوت جارێكی دیكە هەلێك و هەناسەیەكی نوێ بەبەری ئێراندا دەكاتەوە، چونكە ئەو وڵاتە پێشتر زیاتر لەسێ ملیۆن بەرمیل نەوتی هەناردەی بازاڕەكان دەكردو داهاتی ساڵانەی دەگەیشتە زیاتر لە (100) ملیار دۆلارو هاوكات ئاستی هەناردەی رۆژانەی غازەكەی لەساڵانی رابردوودا بۆ زیاتر لە (165) ملیۆن مەتر سێجا بەرز كردووە.\nئێران لەئێستادا بەهۆی سزاكانی ئەمریكاو سزا نێودەوڵەتییەكانەوە رەنگە رۆژانە (400) هەزار بۆ (500) هەزار بەرمیل لەنەوتەكەی بفرۆشێت و ئاستی هەناردەی ساڵانەی غازەكەشی بۆ كەمتر لە (16) ملیار مەتر سێجا كەمی كردووە لەكاتێكدا خاوەنی (16%)ی یەدەگی هەموو غازی جیهانە تەنها دەتوانێت (1%)ی غازەكەی رەوانەی بازاڕەكان بكات، بەڵام ئەمریكا بە (3.3) یەدەگی غاز لەجیهاندا لەساڵی (2020) زیاتر لە (76) ملیار مەتر سێجا غازی هەناردەی بازاڕەكان كردووە و دوای روسیا دووەم وڵات بووە كە زۆرترین غازی فرۆشتووە.\nلەئێستادا كەنرخی هەر هەزار مەتر سێجا غاز لەبازاڕەكانی جیهان و بەتایبەت ئەوروپا لەنێوان (1700) بۆ زیاتر لە (1900) دۆلاردایە، دەكرێت دەلاقەیەك بێت بۆ ئێران كەخاوەنی زۆرترین غازە لەجیهانداو هەناسەیەك بكاتەوە بەبەری ئابورییە بێ بڕستەكەیدا.


سه‌عدی پیره: یه‌كڕیزی نێوان لایه‌نه سیاسییه‌كان بپارێزرێت\nئه‌مڕۆ 14-11-2019، سه‌عدی ئه‌حمه‌د پیره ئه‌ندامی مه‌كته‌بی سیاسی و لێپرسراوی مه‌كته‌بی په‌یوه‌ندییه گشتییه‌كانی یه‌كێتیی نیشتمانیی كوردستان له شاری هه‌ولێر پێشوازیكرد له وه‌فدێكی كونسوڵخانی گشتی كۆماری چینی میللی به سه‌رۆكایه‌تی نی روچی كونسڵی گشتی و ژماره‌یه‌ك له دیبلۆماتكارانی كونسوڵخانه‌كه .\nله دیداری نێوان هه‌ردوولادا سه‌ره‌تا سه‌عدی ئه‌حمه‌د پیره ئاماژه‌ی به ڕه‌وشی سیاسی عیراق و هه‌رێمی كوردستان و ناوچه‌كه كردو تیشكی خسته‌سه‌ر خۆپێشاندانه‌كانی عیراق و پشتگیری خۆی بۆ داوای خۆپێشانده‌ران له چاكسازی و ڕه‌خساندنی هه‌لی كارو پێشكه‌شكردنی خزمه‌تگوزاری پێویست و باشتركردنی ژیان و گوزه‌رانی هاووڵاتییان له‌سه‌روی هه‌مووشیانه‌وه بن بڕكردنی گه‌نده‌ڵی، وتیشی: پێویسته هه‌موولایه‌ك یه‌كڕیزی نێوان هێز و لایه‌نه سیاسییه‌كان بپارێزن له‌سه‌ر بنه‌مای جێبه‌جێكردنی ده‌ستوری هه‌میشه‌یی عیراق.\nهه‌ر له‌و دیداره‌دا سه‌عدی ئه‌حمه‌د پیره ئاماژه‌ی به په‌یوه‌ندی مێژوویی نێوان یه‌كێتیی نیشتمانیی كوردستان و كۆماری چینی میللی كرد، ته‌ئكیدیشیكرده‌وه كه یه‌كێتیی نیشتمانیی كوردستان له‌سه‌ر بنه‌مای ئه‌و په‌یوه‌ندییه به‌هێز و دێرینه‌ی كه سه‌رۆك مام جه‌لال تاڵه‌بانی له‌گه‌ڵ كۆماری چینی میللی دایڕشتووه به‌رده‌وام ده‌بن و په‌ره‌ی زیاتری پێده‌ده‌ن، هاوكات ڕۆڵ و پێگه‌ی كۆماری چینی میللی له‌سه‌ر ئاستی نێوده‌وڵه‌تی و هه‌رێمایه‌تی به‌رزنرخاند له بواره جیاجیاكاندا، داواشیكرد كۆمپانیا چینییه‌كان به‌شێوه‌یه‌كی به‌رفراوانتر بێنه ناوچه‌كه بۆ وه‌به‌رهێنان و دابینكردنی هه‌لی كاری زیاتر بۆ ئه‌وانه‌ی ده‌یانه‌وێت كار بكه‌ن.\nدواتر نی روچی كونسوڵی گشتی كۆماری چینی میللی له هه‌رێمی كوردستان ئاماژه‌ی به‌و زه‌مه‌ینانه‌كرد كه پێویستن بۆزیاتر پێشكه‌وتنی ئابوری و بازرگانی و وه‌به‌رهێنان كه بریتین له سه‌قامگیری سیاسی و ئاسانكاری له مه‌رجه‌كانی پێدانی بوار به كۆمپانیا بیانییه‌كان بۆ وه‌به‌رهێنان له هه‌رێمی كوردستان، وتیشی: كۆماری چینی میللی به‌گه‌شبینییه‌وه ده‌ڕوانێته ئاینده‌ی ناوچه‌كه و گه‌شه‌پێدانی په‌یوه‌ندییه بازرگانییه‌كان و ئابورییه‌كانی له ناوچه‌كه‌دا بۆیه پلان و به‌رنامه‌ی درێژخایه‌نی هه‌یه له دروستكردنی ناوچه‌یه‌كی پیشه‌سازی و كردنه‌وه‌ی پێشانگایه‌كی هه‌میشه‌یی كۆمپانیا چینییه‌كان وڕاكێشانی ده‌ستی گه‌وره كۆمپانیاكانی چین له بواره جیاوازه‌كاندا، ئه‌مه‌ش ده‌رفه‌تی كار بۆ ده‌یان هه‌زار كه‌س له خه‌ڵكی ناوچه‌كه ده‌ره‌خسێنێت .


هۆکارێکی سەرەکی توشبوون بە نەخۆشی دڵ ئاشکراکرا\nمەحموود محەمەد پێشوازی لە ئه‌ڤین ئینجیر ئه‌ندامى په‌رله‌مانى ئه‌ورووپا و قادر كه‌سیرگه ئه‌ندامى په‌رله‌مانى سوید کرد\nلە ئەنجامى سکاڵاى قوتابیان 1579 قوتابی دیکە لە زانكۆ و پەیمانگەكان وەرگیران\nخوێندنی باڵا: لە ئەنجامى سکاڵاى قوتابیان زیاتر له هه‌زار و 500 قوتابی دیکە وەرگیران\nكاروانێكی یه‌په‌گه سه‌رێ كانی به‌جێهێشت\nكاره‌باى سلێمانی ئاگادارییه‌ك بلاودەکاتەوە\n2019-04-02 [09:30 AM]\nكۆمه‌ڵێك له زاناكان له په‌یمانگای ماكس بلانك بۆ زانستی كیمیا له ئه‌ڵمانیا ئاشكرایان كردوه كه پیس بوونی هه‌وا هۆكاری سه‌ره‌كی مردنی ژماره‌یه‌كی زۆر له مرۆڤه له‌سه‌ر زه‌وی له ئێستادا.\nئه‌م زانایانه باس له‌وه ده‌كه‌ن پیس بوونی هه‌وا یه‌كه‌م بابه‌ته كه له ئێستادا هه‌ڕه‌شه‌یه له‌سه‌ر ژیانی مرۆڤایه‌تی و ساڵانه به‌هۆیه‌وه زیاتر له 8.8 ملیۆن مرۆڤ ده‌مرن.\nئه‌م بابه‌ته زانستیه له گۆڤاری "European Heart Journal" بڵاوكراوه‌ته‌وه و به‌گوێره‌ی پێوه‌ره‌كانی ڕێكخراوی ته‌ندروستی جیهانی له ئێستادا به‌هۆی كێشانی جگه‌ره‌وه زیاتر له 7.2 ملیۆن مرۆڤ ساڵانه گیان له ده‌ست ده‌ده‌ن و پیس بوونی هه‌وا یه‌كه‌م بابه‌ته كه هه‌ڕه‌شه له ژیانی مرۆڤ ده‌كات له‌سه‌ر زه‌وی چونكه هۆكاری توشبوونه به چه‌ندین نه‌خۆشی مه‌ترسیدار و ئه‌مه‌ش ده‌بێته هۆی مردن.\nتێكڕای ناوه‌ندی ته‌مه‌نی هاوڵاتیان له ئه‌وروپا دوو ساڵ كه‌می كردووه، پێشتر له ئه‌وروپا ساڵانه به‌هۆی پیسبوونی هه‌واوه زیاتر له 300 هه‌زار كه‌س ده‌مردن به‌ڵام له ئێستا ئه‌م ژماره‌یه هه‌ڵكشاوه بۆ 790 هه‌زار كه‌س له ساڵێكدا.\nپیس بوونی هه‌وا به‌شێوه‌یه‌كی ڕاسته‌وخۆ كار له دڵی ئه‌و كۆرپه‌یه‌ش ده‌كات كه هێشتا له سكی دایكیدایه و له‌دایك نه‌بووه و له داهاتوودا كارده‌كاته سه‌ر قه‌باره‌ی و بچوكی ده‌كاته‌وه.\nله‌ناو هه‌وادا گه‌ردیله‌ی زۆر بچووك هه‌یه كه قه‌باره‌كه‌ی 2.5 مایكرۆنه و بڕ ڕێگه پێدراوی ئه‌م ووردیلانه له وڵاتانی ئه‌وروپا 25 مایكرۆ گرامه له یه‌ك مه‌تر چوار گۆشه‌دا به‌ڵام ڕێكخراوی ته‌ندروستی جیهانی ته‌نها بڕی 10 مایكرۆ گرامی له یه‌ك مه‌تر چوار گۆشه‌دا ڕێگه‌ی پێدراوه و ئه‌مه‌ش مانای وایه له وڵاتانی ئه‌وروپی پیس بوونی هه‌وا گه‌یشتۆته ئه‌وه‌نده و نیوی بڕی ڕێگه پێدراو و ئه‌مه‌ش هه‌ڕه‌شه‌یه‌كی گه‌وره‌یه له‌سه‌ر ته‌ندروستی مرۆڤایه‌تی .


ڕەزا شوان : پرۆژەی دامەزراندنی ( پەرلەمانی منداڵانی کوردستان ) .. – WTARIKURD\nڕەزا شوان : پرۆژەی دامەزراندنی ( پەرلەمانی منداڵانی کوردستان ) ..\nلەم پێودانـگەوە کە ، ( کوردیلەکــانی ئەمڕۆمـان .. نـەوەی داهاتــووی کوردســتانن ) هەر ئەم کوردیلە چـاوگەشانەی ئەمڕۆمـانن ، لە سبەینـێدا دەبن بە دەسەڵاتــدار و ، بە کاربەدەست ، دەبن بە وەزیـر و بە پارێزگـار و بەڕێوەبـەر ، دەبن بە سەرکــردە و ، بە بەڕابەر ، بە شاسوارانی مەیدانی کوردایەتی و مەردایەتی ، بە کوردسـتان پـەروەرانی دڵسۆز ، دەبن بە سیاسەتمەدار ، بە پەڕلەمانتار ، بە مامۆستا ، بە پارێـزەر ، بە نووسەر ، بە هونەرمەند ، بە دکتۆر ، بە دایکان ، بە باوکان ، بە فەرمانبەر و فەرمانڕەوا و … هـتد . هەموو کاروبارەکانی کوردسـتان دەگرنە دەست و، بەڕێوەیان دەبەن .. هـەر کـوردیلە خۆشەویستەکانی ئەمڕۆمانن ، دەبنە تـۆوی هیـوا و ژیان و گەشەکردن و درێـژەدان بە ژیـان و مـان .. هەر ئەم کوریلـە خوێنگەرمانەی ئەمڕۆمانن، دەبنە نوێنـەر و باڵیـۆزی کوردستان و ، پەیـامی ئازادیخوازی و ئاشتیخوازی کورد ، بە گەلانی جیهان دەگەیەنن .\nکەواتە داهاتـوویەکی گەشـتر و شیاوتـر بۆ کوردسـتان، ژیانێکی خۆشـتر و لەبـارتر بۆ گەلی کوردمان، لە ئەمڕۆی کوردیلەکانماندا بەدی دەکەین .. لە سایەی پەروەردەیـەکی راست و دروست و راهێنانێکی بەرنامەداڕێژرا و، ئاراستەکردنێکی ئامانجداردا دێنەدی تا جوانـتر پەروەردەی کوردیلەکـانی ئەمڕۆمـان بکەین .. تا زیاتـر بایەخیـان پێبـدەین و بەتەنگیانەوەبێین .. تا زیاتـر پێویسـتی و پێداویستییەکـانی گەشـەکردن و پێشـکەوتن و داهێنانیـان بۆ دابین بکەین .. تا زیاتـر و زیاتـریش مەودای ئـازادی و دیموکـراتییان بۆ بڕەخسێنین .. زیاتر گەشبین و دڵنیا دەبین، لەو داهاتووەی کە خوازیاری هێنانەدیین .. بە کورتی داهاتـووی کـورد و کوردسـتان .. بەنـدە بە ئەمـڕۆی کوردیلەکـانمانەوە .\nلە ئەمڕۆدا لە زۆربەی وڵاتانی جیهاندا، پەرلەمانی تایبەت بە منداڵان هەیە .. منـداڵان بە ئەوپەڕی ئازادییەوە گوزارشت لە را و لە بۆچوونەکانی خۆیان دەکەن و ، بەشداری لەو بڕیاڕانە دەکەن کە پەیوەندییان بە مافەکان و چارەنووس و داهاتوویانەوە هەیە . منداڵان لە رێی نوێنەرە هەڵبژێراوەکانیان لە پەرلەمانی منداڵاندا ، داوای جێبەجێکردنی سەرجەم مافـە دانپێنراوەکانیان دەکەن .\nلە ماددەی (١٢)ی جاڕنامەی مافەکانی منداڵان، کە لە لایەن نەتەوە یەکگرتووەکانەوە راگەیانـدراوە ، جەخـتی لەسەر ئەوە کـردووە کە : مـنداڵان مـافی ئەوەیـان هەیـە کە بە ئـازادی گوزارشت لە رای خۆیان بکەن .. لە هەموو ئەو بابەتانەی ، کە پەیوەندیان بە منـداڵانەوە هەیە .\nپەرلەمانی منداڵان ، دامەزراوەیەکی مەدەنییە ، نا حکوومی و نا حیزبییە .. بە پێی یاسا و دەستوور و بنەماکـانی ئـازادی و دیموکـراتی بنیاتنراوە .. مەرجـەعییەتی پەڕلەمانی منداڵان ، پشت بە رێکەوتننامەی نەتەوە یەکگرتووەکان بۆ مافەکانه منداڵان دەبەستێ .\nپەرلەمانی منداڵان ، بریتییە لە لە چوارچێوەیەکی پەروەردەیی .. بە پێی کۆمەڵێ مەرج و خەسڵەت و بنەما وەک زیرەکی و بلیمەتی و ناسراوی ، هەل بۆ کۆمەڵێک لە منداڵان دەڕەخسێنێت ، کە لە هەمـوو شوێنێـکی وڵاتەکەیـانەوە بە یەکبگەن و، پێـکەوە راوێــژ بکەن و را و بیرۆکە و بۆچوونەکانیان تاوتوێ و گەڵاڵە بکەن و ، پێکەوە پلان دانانێن و، بەرنامە دابڕێـژن بۆ ئەمـڕۆ و بۆ داهاتـووی خۆیان .\nپەرلەمانی منـداڵان ، قوتابخـانەیەکە ، بۆ پەروەردەکـردنێکی دروست و ، بۆ پێـگەیانـدنی هاوڵاتی دڵسۆز و ئازادیخـواز و دیموکراتیخـواز و نیشتمان پەروەر و مرۆڤایەتیخواز .\nبێگومان منداڵانی کوردمان ، لە رووی زیـرەکی و بلیمەتی و دانایی و توانـا و بەهـرەی داهێنانەوە ، لە منداڵانی گەلانی تر کەمتر نین .. گەر هەلـی گەشەکردن و پێشکەوتنیان بۆ بڕەخسێت .. پێویستی و پیداویستییەکانیان بۆ دابین بکرێن .. وەکو منداڵانی گـەلان ئـازادییان هەبێ و، بە زمانی کوردیمان بخوێنن و بخوێننەوە و بنووسن .. مافەکانیـان جێبەجێ بـکرێن .. بە دڵنیاییەوە دەتـوانن رۆڵی خۆیـان ببـینن و، خۆیـان بسەلمێنن .. بەڵام لە سایەی داگیرکەرە دڕندە و رەگەزپەرستەکانی کوردستاندا .. لە سایەی بە زۆر و زۆرداری سەپاندنی زمان و کولتوورێکی نامۆ بەسەر منداڵانی کوردمان .. بە هۆی نەبوونی ماف و ئازادی و دیموکراتی و دادپەروەری و یەکسانی .. لە بەشێکی زۆری کوردستانی شیرینمان منداڵانی کوردمان ، نەک هەر هێـچ مافـێک و ئـازادییان نییە .. بەڵکو لە لایەن داگیرکەرانەوە، بە شێوەیەکی زۆر دڕنـدانە و نامـەردانە .. منـداڵانی کوردمـان سەرکوتـکراون .. بە ئاشکراش پێشـێلی هەموو مافەکـانیان کـردوون .\nلە باشـووری کوردستانیشدا تا ئەمڕۆ ئاوڕێـکی جیدی لە منـداڵان نەدراوەتـەوە .. بە رادەی پێویست ، گرنگی و هەستیاری ئەمڕۆ و داهاتووی کوردیلەکانمانیان لە بەرچاو نەگرتوون . گۆڕانکارییەکی پێویست لە سیستەم و پرۆگرامەکانی قۆناخەکانی خوێندن نەکراون .. ئەگەر بە هیوای داهاتوویـەکی گەشتر و باشتربین .. پێویستە لە ئەمـڕۆی کوردیلەکانمانەوە دەست پێبکەین .. پلانێـکی تۆکمەی پـەروەردەیی نـوێ دابڕێـژین . پێویستە مەودایەکی زیاتری ئـازادی و دیموکراتی بۆ کوردیلەکـانمان بڕەخسێنین و .. مافەکانیان جێبەجێ بکەین و.. بوارێـکی باشتریـان بۆ گەشـەکردن بۆ بگونجـێنین .\nپێشـنیاری پـرۆژەی دامەزرانـدنی ( پەرلەمـانی منـداڵان کوردسـتان ) دەکـەم .. پێویسە هەموو لایەکمان ، هەموو خەمخۆرێکی ئەمڕۆ و داهاتووی کوردیلەکانمان ، حکوومەتی هەرێمی کوردستان ، لیژنەی کاروباری منداڵ و خێزان ـ سەر بە پەرلەمـانی کوردسـتان ، ( منداڵپارێـزی کوردستان ) ، ( فـیدراسیۆنی رێخراوەکانی منـداڵانی کوردســتان ) ، هەموو رێکخراوەکانی داکۆکیکەر لە مافەکانی منداڵانی کوردستان ، ( بەڕیوەبـەرێتی رۆشـبیری منـداڵان ـ وەزارەتـی رۆشـنبیری کوردسـتان ) ، ( وەزارەتـی پـەروەردەی کوردســتان ) ، هـەر لایەنێکی پەیوەندیداری تر بە مافەکـانی منـداڵانی کوردسـتان .\nبا هەموومان پێکەوە هاوکـاربین ، لە دامەزرانـدنی ( پەرلەمـانی مـنداڵانی کوردسـتان )\nبۆ راهێنانی جگەرگۆشەکانمان ، هەر لە منداڵییەوە بە ئازادی و ، دیموکراتی و ، فرەیی .. بۆ بنیاتنانی کۆمەڵگایەکی کوردیی مەدەنی .. ئەم پەرلەمـانە بکەین بە بـەردی بنـاغەی ئازادی و دیموکراتی و دادپەروەری و پێشکەوتن .. بە چەپکەگوڵێکی رەنگاوڕەنگ .. بۆ ئەوەی دەنگ و رەنگی منداڵانی کوردسـتان ، بگات بە پەرلەمانی منداڵانی جیهان .. با تۆوی ئازادی و دیموکراتی لەخاکی کوردیلەکانماندا بڕوێنین .. بڕوامان بە ئەم پەندە هەبێت ، کە دەڵـێ : ” فێربــوون لە بچــووکیدا .. وەک نەخـشی سەر بــەرد وایــە ” هیوادارین ، ئەم هیوایەمان بێتەدی و ، بە زوترین کات ( پەرلەمانی منداڵانی کوردستان ) دابمـەزرێت .. دوایی دێینە سەر باسی مەرجـە پێویستییەکـانی ئەنـدامێتی لە پەرلەمانی منداڵانی کوردستان .\nگرنگترین ئامانجەکانی پەرلەمانی منداڵان : زۆرن ئەو ئامانجانەی کە لە سایەی پەرلەمانی منداڵاندا دێنەدی، گرنگترینیان ئەمانەن :\n1 – پەرلەمانی منـداڵان ، سەکـۆیـەکە بۆ ئەوەی کە منـداڵان ، بە ئـازادی و بە راشـکاوی گوزارشت لە را و لە بۆچوونەکـانی خۆیان بکەن ، لەمەڕ ئەو بابەتانەی کە پەیوەندیان بە مافەکان و بە داهاتـوو و بە چـارەنووسی خۆیانـەوە هەیـە .\n2 – پەرلەمانی منـداڵان قوتابخـانەیەکی پــەروەردەییە بۆ پـەروەردەکـردن و بۆ راهێنانی منداڵان بە نیشتمانپەروەری و دیموکراتی و ئازادی و لێبووردەیی .\n3 – بەیەکگەیشتنێکە بۆ گۆڕینەوەی را و بیـر و شـارەزایی لە نێـوان منداڵانـدا .\n4 – پەرلەمانی منداڵان بوارێکی باشە بۆ بنیاتنانی رۆشنبیریی گڤتـوگۆ لە نێوان منداڵان خۆیان لە لایەکـەوە و، لە نێوان منـداڵان و بەرپرسـان لە لایـەکی تـرەوە .\n5 – هۆیەکە بۆ رەگ و ریشەکـردنی هەستی مـەدەنی و شارستانی لە لای منـداڵان .\n6 – بە کاراکردنی رۆشنبیریی مافەکانی منداڵان و بە دواداچوون بۆ جێبەجێکردنی ماددە و ، بڕگەکـانی رێکەوتننامـەی نەتـەوە یەکگرتووەکـان بۆ مافەکـانی منـداڵان .\n7 – بەهێزبوونی بڕوابەخۆبوونی منداڵان .. هەر لە منداڵیشەوە لەسەر بەرپرسێتی رادین و ، توانای بەڕێوەبـردنی کارەکانیان دەبێت و .. بەشداریش لە ژیـانی گشـتیدا دەکەن .\n8 – راهێنانی منـداڵان ، لەسەر پێشـەنگی و بەهـرەی سەرکـردەیی .\n9 – کرانـەوە و رێزگـرتن لە را جیاوازەکـانی کەسـانی تر و ، یەکـتری قبووڵـکردن .\n10 – بەرزکردنەوەی پێشنیار و پرۆژە و راسپاردە دەربارەی جێبەجێکردنی مافەکانیان بۆ لایەنە پەیوەندیدارەکان بە مافەکانی منداڵان ، لە میانەی نووسینی راپۆرتی ساڵانەیان .\n11 – ئەزموونێکی پـراکتیکییە .. لە بواری پێگەیاندنی کۆمەڵایـەتی و پەیوەستبوون بە مافەکـان و بە ئەرکەکـان .. بۆ هانـدانی رۆشـنبیری لێبـووردن ، بۆ لەباربردنی هـەموو شێوازێکی تونـدوتیـژی و پەراوێـزکردن و داخسـتن .\n12 – پێگەیاندنی منـداڵان لەسەر بنەمـا و بەهـا بـەرز و باش و پیـرۆزەکان .\n13 – زیاتربوونی توانای زانستی و زانیاری منداڵان لە هەموو بوارەکاندا ، گەشەکردنی بەهرە و تواناکانیان، دەتوانن خۆیان دەربخەن و، ناسنامە شارەزاییان دیاری بکەن .\n14 – بنیاتنانی نەوەی زرینـگ و بلیمەت و هۆشیـار و دڵسـۆز و نیشتمـان پەروەر .\n15 – گەشەکردنی هەستی منداڵان لە داواکردنی مافەکانیان و راپەڕاندنی ئەرکەکانیان .\nچەند پێشنیارێک بۆ دامەزراندنی پەرلەمانی منداڵانی کوردستان :\n1 – ئەندامانی پەرلەمانی منداڵانی کوردستان لە (١٠٠) منداڵی کوردستانی پێک بهێنرێت بۆ هەر نیو ملیۆن کورد پەرلەمانتارێک هەبێت ، ژمارەی کورد (٥٠) ملیۆنە .. پێویستە لە (٥٠) ئەنـدامی کـچ و (٥٠) ئەنـدامی کـوڕ پێکبهێنرێت . جوانتریش وایە، پەرلەمانەکە دوو هاوسەرۆکی هەبێت ، سەرۆکێ ( کـچ ) و سەرۆکێ ( کـوڕ ) هەبێت .. وەکو گوزارشتێک لە یەکسـانی و لە هاومـافی لە نێوان هەردوو رەگـەزەکەدا .\n2 – تەمەنی ئەنـدام پەرلەمـانی منـداڵانی کوردسـتان لە (١٠ ـ ١٧) ساڵان بن .\n3 – پێویستە هەڵبژاردن ، لە قوتابخانە بنەڕەتییەکانی کوردستان دەست پێبکات ، ئینجا لە شارەکاندا ، بە ئازادی و بە شێوەیەکی دیموکراتی منداڵانی کوردستان، نوێنەرەکانیان بۆ ( پەرلەمـانی منـداڵانی کوردسـتان ) هەڵببژێرن .\n4 – پێویستە پەرلەمانی منداڵانی کوردستان نوێنەری هەموو لایەکی کوردستانی ( باکـوور ، رۆژهـەڵات ، باشـوور ، رۆژئـاوا ، نوێنەری منداڵانمان لە هەندەران ، نوێنەری منداڵانی ئەو نەتەوانەی کە کورد نین و کوردستانین ) لەخۆبگرێت .\n5 – کۆنگرەی دامەزراندنی ( پەرلەمـانی منـداڵانی کوردسـتان ) وا جوانـترە کە لە دیوانی پەرلەمانی باشووری کوردستان سازبکرێت .. چونکە لە داهـاتوودا بەشێک لەو منداڵانە ، دەبنە ئەندام پەرلەمانی کوردستان .\n6 – پێویستە نوێنـەری ( رێکخـراوی یونیسـیف ـ بۆ منـداڵان ) و ، نوێنـەری پەرلەمانی منداڵانی چەند وڵاتێکی ئەوروپا و ئاسیا و ئەمەریکا و ئەفریقیا و ئوسترالیا بانگهێشتی دامەزراندنی ( پەرلەمانی منداڵانی کوردستان ) بکرێن .\n7 – پێویستە ( لیژنەیـەکی ئامادەکـاری ) بۆ دامەزرانـدنی ( پەرلەمـانی منداڵانی کوردستان) لە ( ١١) کـچ و کـوڕ ، شەش ئەنـدامی لیـژنەکە لە منـداڵان بن .. بۆ دیاریکردنی رۆژ و شوێنی دامەزرانـدنی پەرلەمانی منـداڵانی کوردسـتان .. لە گەڵ دابین کـردنی هەمـوو پێویستییەکی ماددی و هونـەری، بۆ سەرکەوتنی کۆنـگرەی راگەیـاندنی دامەزرانـدنی ( پەرلەمـانی منـداڵانی کوردسـتان ) .\n8 – پێویستە ئەم پێشنیارە، بخرێتە بەرنامەی دانشتنێکی پەرلەمانی باشـووری کوردسـتان .. بۆ پشتگـیری و ، هاوکـاری کـردن لە دامـەزراندنی ( پەرلەمانی منداڵانی کوردستان ) ی پێشـنیار کراو .\n9 – داواش لە ( حکوومەتی هەرێمی کوردستان ) دەکەین .. ئەرک و رۆڵێکی سەرکییان لە دامەزرانـدنی ( پەرلەمـانی منـداڵانی کوردسـتان ) دا هەبێت .\n10 – مەرجە ئەو کوردیـلانەی کە بۆ ئەندام ( پەرلەمانی منداڵانی کوردستان ) هەڵدەبژێـرێن ، پێویستە ئازا و زرنگ و هۆشیاربن و، لە قوتابییە زیرەکەکانی قوتابخانەکان بن ، ناسراو و رێزدار و خۆشـەویست بـن لە لای هاوڕێکانیان .\nوێنەکە لە des Bayerischen Landtages Kinderparlament\nعماد علي : مصدر التعصب من الثقافة الذاتية و العقل الجمعی .


هەمیشە حافز خۆی وەک دەروێشێک دەناسێنێ و دەروێشیش لای حافز رەمزی دابڕانە لە رواڵەت پەرستی و ڕیا و خۆ بەگەورە زانین ، دەروێش کارەکتەرێکی مەعنەوی رووتە ودابڕاوە لە پابەندیە زاهیریەکانی دین و تەریقەت ،بە پێچەوانەی واعیز وسوفی وزاهید کە خۆیان وەک خواناس و دیندار پشانی خەڵک دەدەن و زۆر بڵێ و قسە زۆر،دەکەن بە ناوی دین و بەرواڵەت و ریش و جبە وخەرقە ئاینداری خۆیان نمایش دەکەن ، بەڵام دەرویش لای حافز نوری حەقیقەت دەبینێ و عاریفی ریگای حەقیقەتە بەبێ ئەوەی کەس پێی بزانێ چونکە هیچ رواڵەتێکی دەرەکی نیە ئاینداری خۆی پێ نمایش بکات.ئەڵبەتە دەروێش ورەند لای حافز یەک مانا دەگەیەنێ ،ئەوانەن کە پەیوەستن بە مەعشوقی حەقیقی و هەمیشە یادێکی قوڵ وبێدەنگی دەکەن وزیکری رواڵەتی ناکەن و هەر جوڵەیەکیان لەکاتی زیکردا بەرزبونەوەیە بۆ لای مەعشوق ودابڕانە لە مادییات وەکو ئەوانەش نین بەناوی تەمەسوک بە مورشدێکەوە خۆیان پاک دەکەنەوە بۆ ئەوەی دەرکەون کە رەهڕەوی رێگای سەیر وسلوکن ، بەڵام لە حەقیقەتدا وانین. دەروێشانی رێگای حەقیقەت تەنها راستەوخۆ وابەستەن بەخوداوە حافزیش کەخۆی لە جوملەی دەرویشان دادەنێ ،پێیوایە نیشانەی مەردی خودا عاشقیە بەڵام دەڵێت وریابە ، لە شێخەکانی زەمانەدا کەسێک نابینێت بیکات بە مورشیدی خۆی ،بۆیە هەردەبێت مەرد وعاشقی خودا بێت نەک کەسەکان ٫ هەروەک دەفەرموێت: نشان مرد خدا عاشقیست باخود دار کە درمشایخ شهر این نشان نمی بینم\nحافز پێیوایە نابێت واسیتە هەبێت لە نێوان عاشق و مەعشوق کە خودایە ، پێیوایە ئەگەر دیوارێک هەبێت لەو نێوانەدا تەنها نەفس وئارەزووەکانی خودی خۆتە،خودپەرەستی مرۆڤە حایلی نێوان عاشق ومەعشوقە هەروەک دەفەرموێت:\nتو خود حجاب خودی حافظ از میان بر خیز\nلەنێوان عاشق ومەعشوقدا هیچ نێوانێک نیە ، حافز تۆ خۆت پەردەی خودی خۆتی ،دە خۆت لادە لەو نێوانەدا حافز کەواتە رەهرەوی رێگای حەقیقەت دەروێشێکە ئاوا دەبێت وهەردەبێت سەعی بکات بۆ گەیشتن بەو پلەیە هەروەک مەحوی دەفەرموێت. .. ڕەهڕەوی ڕێگەی مەحەببەت وادەبێ، ...هەر سەعیەتی تا هەیە لەم ڕێگە ئاخر کاری سەردانانە جا حافز لە باسی دەروێشدا دەفەرموێت:-\nبنده پیری خراباتم که درویشان او\nگنج را از بی نیازی خاک برسر می کنند\nبەندەی پیری خەراباتم کە دەروێشانی ئەو ، لە بێ باکیدا خۆڵ دەکەن بەسەر گەنج وکەنزدا (زێڕ و زیو) ، دەروێش نەک بەدوای زێڕ و زیودا ناگەڕێ بەڵکو ئەگەر کەنزێکیش بدۆزێتەوە گڵی بەسەردا دەکات ودایدەپۆشێتەوە چونکە ئەو عەوداڵی نوری مەعشوقەکەیەتی .\nکه سیر معنوی وکنج خانقاهست بس\nئەی دەرویش ئیدی لە مەنزڵی یار سەفەر مەکە ، چونکە رەوتی رۆح و مەعنەوی و کونجی خانەقایە و بەس نگە بە درویشان منافی بزرگی نیست\nئاوڕدانەوە لە دەروێشان لە گەڵ گەورەییدا دژ یەک نیە، حەزرەتی سلێمان بەو هەموو گەورەییەوە ئاوڕی لە مێرولەیە دایەوە\nقرعه ی کا به نام من دیوانە زدند\nئاسمان نەیتوانی باری ئەمانەت راکێشێ ،بۆیە ناوی منی دەروێش ودێوانەیان لە تیرو پشکدا راکێشا ئاماژەیە بە ئایەتی ۷۲ ی سورەتی الاحزاب ((71) إِنَّا عَرَضْنَا الْأَمَانَةَ عَلَى السَّمَاوَاتِ وَالْأَرْضِ وَالْجِبَالِ فَأَبَيْنَ أَن يَحْمِلْنَهَا وَأَشْفَقْنَ مِنْهَا وَحَمَلَهَا الْإِنسَانُ ۖ إِنَّهُ كَانَ ظَلُومًا جَهُولًا\nجان فیدای شکرین بستهی خاموش باد\nگەرچی یار لە تەکەبوردا قسەی لەگەڵ منی دەروێشدا نەکرد، گیان فیدای دەمی نەکراوەی شیرینی وەک فستەقی بم .لێرەدا حافز خۆی وەک دەروێشێک دەناسێنێ.\n64 جار خوێندراوه‌ته‌وه | Wednesday, April 17, 2019


کوردستانی عیراق: ژنان و کچان به‌ده‌ست ده‌ره‌نجامه‌کانی شێواندنی ئه‌ندامی زاوزێی مێینه‌وه ده‌ناڵێنن | Human Rights Watch\nپێویسته حکومه‌تی هه‌رێمی کوردستان ئه‌م کرده‌وه‌یه یاساغ بکات\n(هه‌ولێر،) ئه‌مڕۆ هیومان رایتس ۆچ له راپۆرته نوێیه‌كه‌یدا وتی - ژماره‌یه‌كی به‌رچاوی كچان و ژنان له عیراق به‌ده‌ست شێواندنی ئه‌ندامی زاوزێی مێیینه (FGM)و كاریگه‌رییه وێرانكه‌ره‌كانی دواتریشییه‌وه ده‌ناڵێنن. هیومان رایتس ۆچ وتی، پێویسته حكومه‌تی هه‌رێمی كوردستان ده‌سبه‌جێ بكه‌وێته خۆ بۆ قه‌ده‌غه‌كردنی دیارده‌ی شێواندنی ئه‌ندامی زاوزێی مێیینه‌و پلانێكی درێژخایه‌ن بۆ ریشه‌كێشكردنی پێشبخات، كه تێیدا یاسایه‌ك بۆ قه‌ده‌غه‌كردنی به‌ڕێبخات.\nله راپۆرته 73 لاپه‌ڕه‌ییه‌كه‌یدا، "بردیانم و هیچیان پێ نه‌وتم: شێواندنی ئه‌ندامی زاوزێی مێیینه له كوردستان،" دیكۆمێنتی ئه‌زمونه‌كانی ئه‌و كچ‌و ژنانه ده‌كات كه دووچاری شێواندنی ئه‌ندامی زاوزێیان بوون، له زه‌مینه‌یه‌كدا كه نامه‌ی ناكۆكیان له هه‌ندێك سه‌ركرده‌ی ئایینی و پسپۆڕانی ته‌ندروستییه‌وه ده‌رباره‌ی شه‌رعییه‌ت‌و سه‌لامه‌تی كرده‌وه‌كه پێده‌گات. راپۆرته‌كه وه‌سفی ئه‌و ئازارو ترسه ده‌كات كه كچان و ژنانی لاو له كاتی بڕینی ئه‌ندامی زاوزێیاندا تووشی ده‌بن، هه‌روه‌ها ئه‌و باجه سه‌خته‌ش كه له‌سه‌ر ته‌ندروستی جه‌سته‌یی‌و سۆزییان ده‌كه‌وێت. راپۆرته‌كه ده‌ڵێت حكومه‌تی هه‌رێم خوازیارنه‌بووه شێواندنی ئه‌ندامی زاوزێی مێیینه قه‌ده‌غه‌بكات، گه‌رچی ئاماده‌یی تێدایه بۆ چاره‌سه‌ركردنی شێواكانی تری توندوتیژی جێنده‌ریی، وه‌ك توندوتیژی خێزانی و ئه‌وه‌ی پێیده‌وترێت كوشتن له‌سه‌ر شه‌ره‌ف.\nنادیه خه‌لیفه، تۆژه‌ری مافه‌كانی ژنان له خۆره‌ڵاتی ناوه‌ڕاست، سه‌ر به هیومان رایتس ۆچ، وتی "شێواندنی ئه‌ندامی زاوزێی مێینه مافه‌كانی ژنان و منداڵان پێشێلده‌كات، به مافیشیانه‌وه بۆ ژیان، ته‌ندروستی و سه‌لامه‌تی جه‌سته‌ییان." وتیشی "كاتی ئه‌وه هاتووه كه حكومه‌تی هه‌رێمی كوردستان به‌شێوه‌یه‌كی تۆكمه بكه‌وێته خۆی و كاری جدی بكات بۆ بنه‌بڕكردنی ئه‌م كرده‌وه زیانبه‌خشه، چونكه خۆی له خۆیه‌وه له‌ناوناچێت."\nتۆژه‌رانی هیومان رایتس ۆچ له ماوه‌ی نێوان مایس و حوزه‌یرانی 2009 دا، دیمانه‌ی 31 كچ و ژنیان كردووه، له چوار گوندی باكوری عیراق و شاری هه‌ڵه‌بجه ئه‌نجامداوه. تۆژه‌ره‌كان دیمانه‌ی ئاینزاكان، مامانه‌كان، كارمه‌ندانی خزمه‌تگوزاریی ته‌ندروستی و به‌رپرسه حكومییه‌كانیشی كردووه. چه‌ند رێكخراوێكی ناحكومی لۆكاڵ ده‌ڵێن كه ره‌نگه شێواندنی ئه‌ندامی زاوزێی مێیینه له ناو كۆمه‌ڵه‌كانی تری عیراقیشدا پیاده‌بكرێت، به‌ڵام هیچ داتایه‌ك ده‌رباره‌ی بڵاوبوونه‌وه‌ی له ده‌ره‌وه‌ی هه‌رێمی كوردستان له‌به‌رده‌ستدا نیه.\nبڵاوبوونه‌وه‌ی كرده‌وه‌ی شێواندنی ئه‌ندامی زاوزێی مێیینه له كوردستانی عیراق به‌ته‌واویی زانراو نیه، چونكه حكومه‌ت به شێوه‌یه‌كی رۆتینی زانیاری ده‌رباره‌ی كرده‌وه‌كه كۆناكاته‌وه. له‌گه‌ڵ ئه‌وه‌شدا، تۆژینه‌وه‌ی ئه‌نجامدراو له لایه‌ن رێكخراوه لۆكاڵه‌كانه‌وه، ئاماژه ده‌كه‌ن بۆ ئه‌وه‌ی كه كرده‌وه‌كه به‌ربڵاوه‌و كاریگه‌ریی له‌سه‌ر ژماره‌یه‌كی به‌رچاوی كچان و ژنان هه‌یه.\nئه‌و به‌ڵگانه‌ی له لایه‌ن هیومان رایتس ۆچه‌وه كۆكراونه‌ته‌وه پیشانیده‌ده‌ن كه به نیسبه‌تی زۆرێك له كچان و ژنانی كوردستانی عیراقه‌وه، شێواندنی ئه‌ندامی زاوزێی مێینه شتێكی حه‌تمییه‌و هه‌ندێجار له ته‌مه‌نی 3 تا 12 ساڵیدا بۆیان ده‌كرێت. له هه‌ندێك حاڵه‌تدا كه هیومان رایتس ۆچ دیكۆمێنتی كردوون، فشاری كۆمه‌ڵایه‌تی ژنانی نه‌رزه (باڵغ) یشی ناچاركردووه كه ئه‌نجامی بده‌ن، هه‌ندێجار ئه‌و كرده‌وه‌یه كراوه به مه‌رجێكی پێشینه بۆ هاوسه‌رگیریكردن.\nهیومان رایتس ۆچ دیمانه‌ی گوڵه‌ی بینی كه قوتابییه‌كی ته‌مه‌ن 17 ساڵانه‌و خه‌ڵكی گوندی پڵینگانه. گوڵه به هیومان رایتس ۆچی وت "له‌بیرمه كه دایكم و براژنه‌كه‌ی هه‌ردوكمانیانیان برد، چوار كچی دیكه‌شی لێبوو. چووین بۆ سه‌ركه‌پكان بۆ كردنی كاره‌كه. بردیانین بۆ گه‌رماوه‌كه، قاچه‌كانمانیان به كراوه‌یی هێشته‌وه‌و شتێكیان بڕی. یه‌ك له دوای یه‌ك وایان لێكردین بێ ئه‌وه‌ی هیچ به‌نجێك به‌كاربهێنن. من ده‌ترسام، به‌ڵام به‌رگه‌ی ئازاره‌كه‌م گرت. كاتێكیش عاده بووم، ئازارێكی زۆرم له‌و شوێنه بڕراوه‌وه پێگه‌یشت."\nكچانی لاو و ژنان باسی ئه‌وه ده‌كه‌ن كه چۆن دایكانیان بردوویانن بۆ ماڵی مامانی دێ، كه كه‌سێكی بێ مۆڵه‌ته‌و كاره‌كه ده‌كات. ئه‌وانه به زۆری به‌هیچ شێوه‌یه‌ك له پێشه‌وه پێیان نه‌وتراوه كه چییان به‌سه‌ردێت. كاتێك گه‌یشتونه‌ته جێ، مامانه‌كه، هه‌ندێجار به یارمه‌تی دایكه‌كه‌ش، قاچی كچه‌كه‌ی بڵاوكردۆته‌وه‌و به گوێزانێك قیتكه‌ی بڕیوه. زۆرجار، مامانه‌كه هه‌مان گوێزانی بۆ بڕینی چه‌ند كچێك پێكه‌وه به‌كارهێناوه.\nچه‌ند پزیشكێك له كوردستانی عیراق به هیومان رایتس ۆچیان وت كه باوترین جۆری شێواندنی ئه‌ندامی زاوزێی مێیینه كه باوه‌ڕوایه له‌وێ ئه‌نجامبدرێت بریتیه له لێكردنه‌وه‌ی به‌شێك یان هه‌موو قیتكه و / یان لچی گه‌وره‌ی زێدانی مێیینه، كه به‌ناوی قیتكه‌بڕینه‌وه ناسراوه. كارمه‌ندانی خزمه‌تگوزاری ته‌ندروستی وتیان كه هه‌ندێجار كرده‌وه‌كه به‌شێوه‌یه‌كی قورستریش بۆ ژنانی نه‌رزه (باڵغ) له نه‌خۆشخانه ئه‌نجامده‌درێت. ئه‌م كرده‌وه‌یه هیچ مه‌به‌ستێكی پزیشكی له‌پشته‌وه نیه‌و بۆی هه‌یه ده‌ره‌نجامی جه‌سته‌یی‌و سۆزییانه‌ی مه‌ترسیداری لێبكه‌وێته‌وه.\nحكومه‌تی پێشووی هه‌رێم چه‌ند هه‌نگاوێكی نا بۆ چاره‌سه‌ركردنی كرده‌وه‌ی شێواندنی ئه‌ندامی زاوزێی مێیینه، له‌وانه بڕیارێكی وه‌زاره‌تی داد، كه ده‌بوو هه‌موو بنكه‌كانی پۆلیس پابه‌ندبكات به‌وه‌وه كه ئه‌نجامده‌ری كرده‌وه‌ی شێواندنی ئه‌ندامی زاوزێی مێیینه ده‌ستگیربكرێت و سزابدرێت. به‌ڵام بوونی ئه‌م بڕیاره به‌شێوه‌یه‌كی به‌رفراوان زانراو نه‌بووه، هیومان رایتس ۆچ هیچ به‌ڵگه‌یه‌كی نه‌دۆزییه‌وه كه ئه‌و بڕیاره وه‌گه‌ڕخرابێت.\nله 2008 دا، زۆرینه‌ی ئه‌ندامانی ئه‌نجومه‌نی نیشتمانی كوردستان پشتیوانییان كرد له به‌ڕێخستنی یاسایه‌ك بۆ قه‌ده‌غه‌كردنی كرده‌وه‌ی شێواندنی ئه‌ندامی زاوزێی مێیینه، به‌ڵام پڕۆژه‌یاساكه هه‌رگیز نه‌گۆڕا بۆ یاسایه‌ك‌و چاره‌نوسی زانراو نیه. له سه‌ره‌تای 2009، وه‌زاره‌تی ته‌ندروستی به هاوكاری رێكخراوێكی ناحكومی ستراتیژێكی گشتگیری بۆ به‌گژداچوونه‌وه‌ی كرده‌وه‌ی شێواندنی ئه‌ندامی زاوزێی مێیینه‌دا داڕشت. به‌ڵام دواتر وه‌زاره‌ته‌كه پشتیوانی خۆی كێشایه‌وه‌و هه‌وڵه‌كانی رووبه‌ڕووبوونه‌وه‌ی كرده‌وه‌ی شێواندنی ئه‌ندامی زاوزێی مێیینه‌ی په‌كخست. هه‌روه‌ها هه‌ڵمه‌تێكی به‌رزكردنه‌وه‌ی ئاستی هوشیاری ده‌رباره‌ی كرده‌وه‌ی شێواندنی ئه‌ندامی زاوزێی مێیینه‌و ده‌ره‌نجامه‌كانی به‌شێوه‌یه‌كی پاساونه‌دراو دواخراوه.\nحكومه‌تی نوێ، له ته‌موزی 2009 دا هه‌ڵبژێردراوه‌و هیچ هه‌نگاوێكی نه‌ناوه بۆ ریشه‌كێشكردنی كرده‌وه‌كه.\nره‌گوڕیشه‌ی شێواندنی ئه‌ندامی زاوزێی مێیینه له كوردستان روون نیه. هه‌ندێك له‌و كچان و ژنانه‌ی هیومان رایتس ۆچ دیمانه‌ی كردوون، رایانگه‌یاند كه پێیانوتراوه كه ره‌گی ده‌چێته‌وه بۆ ناو ئیمان، چونكه ئه‌گه‌ر ئه‌و كرده‌وه ژاناوییه ئه‌نجامنه‌ده‌ن، ئه‌وه هه‌رشتێك ئه‌وان ده‌ستی لێبده‌ن، حه‌رام ده‌بێت یان خاوێن نابێت، له كاتێكدا كه هه‌ندێكی تر وتیان كه شێواندنی ئه‌ندامی زاوزێی مێیینه نه‌ریتێكی دێرینه. زۆربه‌ی ژنان پێیانوابوو كه شێواندنی ئه‌ندامی زاوزێی مێیینه، سوننه‌ته، واته كرده‌یه‌كه بۆ به‌هێزكردنی ئاینیان ئه‌نجامده‌درێت و فه‌رز نیه.\nبردنه‌وه‌ی شێواندنی ئه‌ندامی زاوزێی مێیینه بۆ ئیسلام له لایه‌ن گه‌لێك له دانایان و ئاینزایانی ئیسلامه‌وه ره‌تكراوه‌ته‌وه، ئه‌وان ده‌ڵێن شێواندنی ئه‌ندامی زاوزێی مێیینه له قورئاندا باسنه‌كراوه‌و له‌گه‌ڵ دابوده‌ستوری ئیسلامدا ناكۆكه.\nئه‌و ژن و كچانه‌ی دیمانه‌یان له‌گه‌ڵ كراوه، نامه‌ی تێكه‌ڵ‌وپێكه‌ڵیان له لایه‌ن ئاینزاكانه‌وه ده‌رباره‌ی ئایا ئه‌وه فه‌رزێكی ئاینییه یان نا، پێگه‌یشتووه. چه‌ند ئاینزایه‌ك كه دیمانه‌یان له‌گه‌ڵ كراوه، وتیان كه هه‌ر كرده‌وه‌یه‌ك پێی بوترێت سوننه‌ت و مه‌ترسی بۆ سه‌ر ژیانی خه‌ڵك هه‌بێت، ئه‌وه ئه‌ركی سه‌رشانی ئاینزاكانه كه رایبوه‌ستێنن.\nكارمه‌ندانی بواری ته‌ندروستی كه دیمانه‌یان له‌گه‌ڵ كرا، باسی نیگه‌رانی خۆیان به‌رامبه‌ر زیانه‌كانی شێواندنی ئه‌ندامی زاوزێی ژنان و ئه‌ركی سه‌رشانی خۆشیان بۆ به‌رزكردنه‌وه‌ی ئاستی هوشیاری ده‌رباره‌ی كرده‌وه‌ی شێواندنی ئه‌ندامی زاوزێی مێیینه خسته روو.\nله‌م نزیكانه‌دا دوو لێكۆڵینه‌وه ئه‌نجامدراوه بۆ زانینی راده‌ی بڵاوبوونه‌وه‌ی كرده‌وه‌كه. له كانونی دووهه‌می 2009 دا، وه‌زاره‌تی مافی مرۆڤی حكومه‌تی پێشوو لێكۆڵینه‌وه‌یه‌كی له قه‌زای چه‌مچه‌ماڵ له‌گه‌ڵ 521 خوێندكاری ته‌مه‌ن نێوان 11 ساڵ و 24 ساڵ ئه‌نجامدا . بۆی ده‌ركه‌وت كه 40.7 له‌سه‌دی نمونه‌كه كرده‌وه‌كه‌یان له‌گه‌ڵ كراوه - 23 له‌سه‌دی ئه‌وانه‌ی كرده‌وه‌كه‌یان له‌گه‌ڵ كراوه كچانی خوار ته‌مه‌نی 13 ساڵن و 45 له‌سه‌دیان 14 ساڵ و به‌ره‌وژوورن.\nله 2010 دا رێكخراوی هاوكاری قه‌یران و گه‌شه‌پێدان (وادی) كه رێكخراوێكی ناحكومیی ئه‌ڵمانی - عیراقییه، ئه‌نجامه‌كانی لێكۆڵینه‌وه‌یه‌كی بڵاوكرده‌وه كه له ماوه‌ی نێوان ئه‌یلولی 2007 و مایسی 2008 دا له پارێزگاكانی هه‌ولێر و سلێمانی و ناوچه‌ی گه‌رمیان / كه‌ركوك ئه‌نجامدراوه. دیمانه‌ی 1.408 ژن و كچی كردووه كه ته‌مه‌نیان 14 ساڵ و به‌ره‌وژوور بووه، ده‌ركه‌وت كه 72.7 له سه‌دیان كرده‌وه‌كه‌یان له‌گه‌ڵ كراوه. 77.9 له‌سه‌د له سلێمانی و 81.2 له‌سه‌د له گه‌رمیان، هه‌روه‌ها 63 له‌سه‌د له هه‌ولێر.\nره‌نگه به‌رینی ئه‌و پانتاییه ته‌مه‌نییه‌ی دیمانه‌یان له‌گه‌ڵ كراوه، تا راده‌یه‌ك هۆی به‌رزیی رێژه گشتییه‌كه بێت. به‌ڵام رێژه‌ی 57 له‌سه‌دی ئه‌م لێكۆڵینه‌وه‌یه، هی ئه‌و كچانه بووه كه ته‌مه‌نیان له نێوان 14-18 ساڵیدا بووه.\nهیومان رایتس ۆچ بانگهێشتنی ده‌سه‌ڵاتدارانی هه‌رێمی ده‌كات تا پلانێكی درێژخایه‌ن دابنێن كه حكومه‌ت، كارمه‌ندانی ته‌ندروستی، ئاینزاكان، هه‌روه‌ها كۆمه‌ڵه‌كانیش بگرێته‌وه بۆ ریشه‌كێشكردنی ئه‌و كرده‌وه‌یه. ده‌بێت ستراتیژه‌كه‌ی یاسایه‌كی تێدابێت بۆ قه‌ده‌غه‌كردنی ئه‌نجامدانی كرده‌وه‌ی شێواندنی ئه‌ندامی زاوزێ بۆ منداڵان و ئه‌و ئافره‌ته نه‌رزانه‌ش كه پێی رازی نین، هه‌روه‌ها به‌رنامه‌كانی به‌رزكردنه‌وه‌ی ئاستی هوشیاری ده‌رباره‌ی ده‌ره‌نجامه ته‌ندروستییه‌كانی شێواندنی ئه‌ندامی زاوزێی مێیینه و تێكه‌ڵكردنی ره‌وتی قه‌ده‌غه‌كردنی كرده‌وه‌ی شێواندنی ئه‌ندامی زاوزێی مێیینه به سیاسه‌ته‌كان و به‌رنامه‌كانی ته‌ندروستی زاوزێ و منداڵبوون، هه‌روه‌ها په‌روه‌رده‌و گه‌شه‌پێدانی خوێنده‌واری.\nهیومان رایتس ۆچ وتی، هه‌روه‌ها پێویسته حكومه‌ت له نزیكه‌وه كار له‌گه‌ڵ كۆمه‌ڵه‌كان و كه‌سه خاوه‌ن كاریگه‌رییه‌كانی ناو ئه‌و كۆمه‌ڵانه بكات بۆ هاندانی گفتوگۆكردن ده‌رباره‌ی كرده‌وه‌كه له نێوان پیاوان و ژناندا.\nنادیه خه‌لیفه وتی "نابێت حكومه‌ت هه‌رئه‌وه‌نده وه‌خۆبكه‌وێت بۆ كۆتاییهێنان به‌و كرده‌وه‌یه‌و به‌س، به‌ڵكو ده‌بێت كاربكات بۆ چه‌سپاندنی ستانداردێكی نوێی جه‌ماوه‌ریی - ئه‌ندامی زاوزێی كچه‌كانیان نه‌شێوێنن."\nنادیه خه‌لیفه وتی "شێواندنی ئه‌ندامی زاوزێی مێیینه پرسێكی ئاڵۆزه، به‌ڵام زیانگه‌یاندنی به كچان و ژنان، ئاشكراو روونه," وتیشی "ریشه‌كێشكردنی له كوردستانی عیراق پێویستی به سه‌ركردایه‌تییه‌كی خۆته‌رخانكردووی به‌هێز هه‌یه له دیوی حكومه‌تی هه‌رێمه‌وه، كه رێ‌و شوێنی راشكاوانه‌ی هه‌بێت ده‌رباره‌ی ئه‌وه‌ی كه چیتر چاو له شێواندنی ئه‌ندامی زاوزێی مێیینه ناپۆشرێت."


عه‌بدوڵايى كوێخا موباره‌ك5/7/2018 1238 جار بینراوە\nکاک نەوشیروان بچوک مەکەنەوە\nدروستکردنی کۆمپانیای وشە، دامەزراندنی بزوتنەوەی گۆڕان، کۆکردنەوەی خەڵک لە دەوری بەرنامەیەک، لەسەر دەستی یەک پیاو بو بۆ یەک ئامانج.\nئایا کاک نەوشیروان کۆمپانیای وشەی دروستکرد بۆ بازرگانی و پارە کۆکردنەوە؟\nئایا دەکرێت خۆ بە کوشتدان، خۆ خستنە مەترسیەوە، کاری خۆبەشی بە پارەی گیرفانی خۆت، گرتن، دەرکردن لە ئەرک و نان بڕین لە پێناو سەرخستن و پاراستنی ڕێباز و بەرنامەی کاک نەوشیروان ئەرکی ھەمو گۆڕانخوازان بێت؟ چونکە کاک نەوشیروان و بزوتنەوەکەی موڵکی ھەمو گۆڕانخوازانن، بەڵام کۆمپانیا و سەروەت و سامانی تەنھا میراتی خێزانێکی چەند کەسی بێت و نابێت باسی بکرێت و نابێت بخرێتە خزمەتی بزوتنەوەکەی خۆیەوە؟\nئایا کاک نەوشیروان ھەلی بۆ گەنج ڕەخساند بۆ ئەوەی بەرگری لە مافی خەڵک و خزمەت بکەن یان بۆ پلانگێڕی و ملشکاندنی یەکتر و وەدەرنانی ھاوڕێکانی خۆی و بچوککردنەوەی گۆڕان لەپێناو پۆست و پێگەی بەرزتر بۆ خۆیان؟\nڕێگا ڕاستەکە ئەمە:\nکوڕو کچی کاک نەوشیروان مافی خۆیانە و شایستەیی ئەوەیان تێدایە بۆ ھەر پلە و پۆستێکی حکومی، پەرلەمانی، حزبی بە ڕێکخەری گشتیشەوە خۆیان ھەڵبژێرن و بەپێی بەرپرسیاێتیان تەداخولی ھەر کارێک بکەن کە لێی بەرپرسن، نەک لەدەرەوەی بەرپرسیاێتی بڕیار بدەن، با کۆمپانیای وشە بەناوی ئەوانەوە بێت و ئەوان لە ھەمو کەس ئەمینترن، با خەرجی تەواویان بە دەقاتی خەرجی خێزانێکی ئاسای بێت بەحوکمی ئەوەی ئەرک و مەسرەفێکی قورسیان لەسەرشانە بەھۆی جموجوڵ و ھاتنی وەفد و میوانی زۆروە بۆ لایان، بەڵام باقی داھاتی کۆمپانیای وشە و ھەر سەرچاوەیەکی دارایی گۆڕان کە ھەیەتی لەلایەن لیژنەیەک سەرپەرشتی بکرێت کە جڤاتی نیشتیمانی ھەڵیبژاردبێت و ئەو لیژنەیە ئاگاداری ھەمو داھاتی گۆڕان بێت، ھەمو ئەو داھاتانە بگەیەنێتە ژوری کارگێڕی ودارایی، ئاگاداری ھەمو سەرفێکی ژوری کارگێڕی ودارایی بزوتنەوەی گۆڕان بێت و مانگانە ڕاپۆرتێک لەو بارەیەوە بدات بە جڤاتی نیشتیمانی.\nمیدیا و ژور و ھەمو ئۆرگانەکانیتری گۆڕان لەلایەن ژوری کارگێڕی ودارایەوە پارەی بۆ خەرج بکرێت.\nبەمشێوەیە بزوتنەوەی گۆڕان گەورەتر و بەھێز تر دەبێت، بەرنامە و ڕێباز و مێژوی کاک نەوشیروان پەل دەکێشێت بۆ دەرەوەی کوردستان و جوانتر و پیرۆز تر دەبێت و خانەوادەکەشی سەربەرز و سەرفرازتر دەبن، ئەگەر وانەکرێت و لەپێناو تموحی دەسەڵات و پارە کۆکردنەوەدا کاک نەوشیروان بچوک بکرێتەوە بەوەی کە خێزانێکی چەند کەسی خاوەن و میراتگری ئەون، ئەوا خەبات و ڕێباز و مێژوی کاک نەوشیروان بچوک دەبێتەوە و بزوتنەوەکەش دەبێتە هێزێکی لاوازی بێ کاریگەر، سەدان ھەزار شوێن کەوتوی بەرنامەکەشی بێ ھیوا و ڕەنج بە خەسار دەبن، لەبەرامبەریشدا بەبارستایی کەمێک لە کتێبەکانی کاک نەوشیروان پارە کۆ دەکەنەوە.


هاورێیان مانای ئەم وشانە چیە ؟ | kurditgroup\nهاورێیان مانای ئەم وشانە چیە ؟\nکراوەیە ( ۔17۔ )\nشوێنی كار كردن نێو ئێمەیڵ:\nزۆر سپاستان ئەكەم.\nInbox : هاتوو\nSent Mail: نێردراو / ڕۆشتوو\nMore: پتر / دیکە / هیتر\nCompose: نوسین / نامەی نوێ / داڕشتن(!)\nSpam: شەخەڵ / زبڵ / ؟؟؟ دڵنیا نیم :)\nBin: زبڵدان / خۆڵ / تەنەکەی خۆڵ\nAttach a file: پەڕگەیەک بلکێنە / پەڕگەیەک هاوپێچکە / هاوپێچ / هاوپێچکردن\nSubject: بابەت / سەردێڕ\nSetting: ڕێکخستنەکان (وابزانم لە دروپاڵ ئەمە بەکار ئەهێنین)\nlabels: من لەوەرگێڕانێک ئەمەم کردوە بە (زەمق / تیپ) بەس وابزام پیرانەیە :)\nForwarding: ڕەوانەکردن / ؟؟\nئەم ساتە هەرئەوەنە مێشکم ئەجوڵێت!\nInbox : هاتووەکان\nStarred: درەوشێنرایەوە، ئاماژەپێکرا\nSent Mail: پەیامی نێدراو\nCompose: دانان، بەجێهێنان\nBin: خشتە، سندووق\nAttach a file: پەڕگەیەک هاوپێچ بکە\nSubject: سەردێڕ، بابەت\nSetting: دانان، ڕێکخستن\nlabels: نیشانەکان، پێوەنووساوەکان\nDraft: پێشنووس، ڕەشنووس\nForwarding: ناردنەوە بۆ\nکاک قەزوان من خۆم و ئەو برادەرانەی تریش لە وەرگێڕانەکان هەر بەمجۆرە کردوومانە :)\nببورە کاک هیوا دیارە لەو کاتەی من وەڵامەکەم دەنووسی تۆ ناردووتە بۆیە نەمدیووە، ئێستا کاک قەزوان دەتوانێ سوودی لە هی هەردووکمان وەرگرێت، دەستی تۆش خۆش.\nكۆڕە هەك ماڵتان ئاوەدان بێت زۆر زۆر سپاس: پێم وابێت ڕایێك لە كاك ئاراسم خوێندەوە بە Inbox ، نامەدانی وتەبوو !\nspam :هەرزە نامە ، پوچەڵ نامە باش نیە؟\nbin: كاك هەڵۆی بەرێز لە جی مەیل بە تەنەكەی خۆڵ ناسراوە یان سەتڵی زبڵ (پێم وابێت كاك سیای بەرێز لە وۆردپرێس وای نوسیبوو)\nكاك هیوای خۆشەویست بۆ labels پێم وابێت ئەوەی كاك هەلۆ باشتر بێت بۆ ناو ئیمەیڵ.\nکاک قەزوان، Spam: کاتی خۆی زۆر باسمان لێوە کرد، ئەمە لە ئایتی لە هەموو زمانەکان هەر بە سپام نووسراوەتەوە، ئێمە لە هەموو ئەو وەرگێڕانانەی کە من ئاگادارم هەر بە سپام دانراوەتەوە، مانای کوردییەکەی دەکرێ بڵێین ( پەیامی بێزارکەر، یان وەکو ئەوەی تۆ نووسیت)، بەڵام وەکو وتم هەر بە سپام دانراوە.\nبۆ Bin: ڕاست دەکەی من لەو کاتەدا ئەوانەم لە خەیاڵ نەبوو، دەمێکە وەرگێڕانم نەکردووە :)\nهەربژیت کاکە، بەس پێت نەوتووین خەریکی چیت وا ئەمانەت پێویست بووە؟\n7 / Daykek\nهەر چەندە نوێم بەڵام دەمەوێت هاوکاریتان بکەم!\nپێشنیارەکانتان جوانن، بەڵام ئەگەر تەنها بۆ ئی-مەیڵ بەکار دەهێنرێت، بەڕای من دەتوانرێت تۆزێ بگونجێنرێت نەک وەرگێڕانی وشەکان بکەین، وایە؟\nمن بە حوکمی ئەوەی ئەڵمانیش دەزانم دەتوانم سود لەو وشانەش وەرگرم کە وێب.دی ئی بەکاری دەهێنێت.\nInbox: نامەی هاتوو/ لە فەرمانگەکاندا "هاتوو" بەکار دەهێنرێت بۆ نوسراوەکان!\nStarred: نیشانە کراو\nSent Mail: نامەی نێردراو/ لە فەرمانگەکاندا "دەرچوو" بەکار دەهێنرێت بۆ نوسراوەکان!\nCompose: داڕشتن / نوسینی نامەی نوێ (ئەمەیان دەکرێت کاتێک بە ماوسەکە دەچیتە سەر وشەکە دەربکەوێت وەک ئەوەی بە "alt" لە html بەکاردێت)\nDelete: سڕینەوە/ فڕێدان\nSpam: نەخوازراو / ئاسیا سێڵ بەکاری دێنێت - نامەی نەخوازراو\nBin: نامەی سڕاوە / فڕێدراو\nAttach a file: هاوپێچ کردن\nForwarding: ڕەوانە کردن\nزۆر بەی دوبارە کردنەوەی بەڕێزەکانی سەرەوەیە بەڵام مەبەستم ئەوەبوو لە نوسینەوەیان کە منیش بە گونجاوی دەزانم!\nدەستی هەمولایەک خۆش!\nتێبینی یەکی بچوکم هەیە؛ بۆچی لە بەشی خوارەوە ئەم پەڕەیە کە پەیامەکەی تیادا دەنوسین بەتنی (ناردن)ەکە ناوی "پاشەکەوت کردن"ە؟ باشتر نەبوو "ناردن" یان "چەسپاندن" شتێکی وابێت؟ چونکە بەڕاستی تۆزێک سەرلێتێکدەرە وامزانی وەک "پێشنوس" ێک بۆم پاشەکەوت دەکات! خۆشتان شارەزاترن!\nدەستی جەنابیشت خۆش بێت بەرێز[url=http://kurditgroup.org/u/daykek]Daykek[/url] ، زۆر سوپاست دەكم هەر بژیت\nتێبینیێك چكۆلەم هەیە :Starred: نیشانە کراو و labels نیشانەکان یەك ناگرێته ؟ بۆ نێو ئێمەیڵە نابێت هەردووكی یەك مانا بدات!\nوشەی Bin زۆر جوانە دەستخۆش :)\n9 / Daykek\nزۆر ڕاستە کەواتە دەتوانرێت بۆ Starred هەڵبژێردراوەکان و بۆ labels نیشانەکان یان هێماکان بەکار بهێنرێت!؟\n10 / Qezwan\nزۆر جوانە مانایێكی بە هێزە دەستخۆش\nهاورێیان ئێمە لە یاهوو -مەیل بۆخچەمان هەس(هەیە)folders بەڵام لە جی-مەیل شتێك بە ناوی بوخچەمان نیە ،بەم [url=http://support.google.com/mail/bin/answer.py?hl=en&answer=10708&topic=1669016&ctx=topic]هۆكارە[/url] جا ئێستا جی-مەیڵ پێناسەی labelی ئاوەها [url=https://support.google.com/mail/bin/answer.py?hl=en&answer=118708&from=6560&rd=1]ماناكردوەتەوە[/url] بەس ئایا بۆم هەیە label بە تاقمە یان كاتێگۆری یان پۆڵ مانا بكەمەوە !\nتکایە ئاگاداری دۆخی دەستەواژەکان بن لە چاوگ و فەرماندا، چاوگ بەسەریەکەوە دەنووسرێت، بۆ نموونە "هاوپێچ کردن" هەڵەیە، دەبێت بەمجۆرە بنووسرێ "هاوپێچکردن"، وە ئەوانی تریش بە هەمان شێوە. لە دۆخی فەرمانیشدا جیا دەکرێنەوە بەپێی ڕستە و شوێن و دەمی کارەکە.\nکاک قەزوان تێنەگەیشتم مەبەستت چییە؟ catagory = هاوپۆل\n13 / Daykek\n@ کاک هەڵۆ، ڕاستە بەڕێز هەڵەی من بوو. پێش ئەوەبوو کە [url=http://zkurd.org/diyako/renus/]ڕێنوسی زمانی کوردی[/url]م بەرچاوکەوێت. بەڕاستی بابەتێکی گرنگە بیرۆکەی ئەوەم بۆهات کە ڕایبکێشم و بیدەم بەو کارمەندانەمان کە نوسراوەکان دەنوسن لە فەرمانگەکەمان، چونکە ڕۆژانە هەڵەی چاپکردن بەدی دەکەم لە نوسراوەکانماندا!\nبەڕێزان من مەمنون دەبم گەر هەڵەکانم بۆ ڕاست بکەنەوە، چونکە بەڕاستی من بۆ فیربوون و هاوکاریکردن هاتووم!\nلە دوو ڕۆژی ڕابردوودا چەند وشەیەکم بۆ دیكتۆش زیاد کرد! ئەگەر هەڵەم کردبێت هیوادارم ئاگادارم بکەنەوە...لەگەڵ ڕێزمدا.\nبەڕێزیت، زۆر بەخێر بێیت ئێمەش هەموو لێرە سیفەتی باوەڕبوون بە "خزمەتکردنی خۆبەخشانە" کۆمان دەکاتەوە،\nبەڕێزەکەم، دۆخی زمانەکان ئێستا زۆر زۆر هەستیارە و پێویستی بە هۆشیاریدانی شارەزایان و زمانزانانە، ئێمەش لێرە بە ڕۆڵی خۆمان خەریک بووین و هەر خەریکیش دەبین.\nكاك هەڵۆ هاوپۆڵ مەبەستمە بەڵام ئەمن چی بێژم بە label هان ! ؟ژمارەی ١١ بخوێنن بارێكی تر\n16 / Kurdish EAgle\nتێگەیشتم، ڕاستە مانایان جودایە، بەڵام تۆ هەر دەتوانی "بوخچە" بەکار بهێنیت، چونکە گووگڵ کە جیای کردووەتەوە جیاوازییەکانی نووسیوە، جیاوازییەکان تەنها لە ڕووی تەکنیکی و باشترکردنە ئەگینا هەمان گەوهەرە، تۆش تێگەیشتی لە مەبەستم؟ :)\n17 / Daykek\nوەک من لە گووگل-مەیل تێ دەگەم مەبەستی لە label تەنها ناوەکەیە کە لە گروپە جیاکراوەکەی دەنێت! هەر وەک خۆی ئاماژەی پێدەکات هەر نامەیەک دەتوانێت زیاد لە یەک لەیبل (= نیشانە/ هێما/ ناو) وەربگرێت. و پاشان ئەو ناوەی کە لە لەیبڵەکە نراوە وەک فۆلدەرێک (بوخجەیەک/دۆسییەیەک) دەردەکەوێت! لەبەر ئەوە من نیشانەکردن یان هێمالێدان بەخراپ نازانم! گرنگ ئەوەیە ئاسانبێت تێگەیشتنی بۆ بەکاربەر! لە ئینگلیزیدا لەیبڵ زۆر بە باوی بەکار دەهێنرێت بۆ نیشانەلێدانی هەموو کەلوپەلێک هەر بۆیە ئەو وشەیەی بەکارهێناوە گووگڵ!\nمن بوخچە، پۆلێن و باقی بە ڕاست نازانم، کۆمێنتەکەی خاتو دایکێک ڕاستترە. لەیبڵ بۆخۆی لە کاغەزی سەر شمەکەوە دێ کە بە دڵی خۆت ئەتوانی شتی لەسەر بنوسی، بۆیە من لە وەرگێڕانی گیت، ئەگەر ساڵی حەی تەواو بوو، کردومە بە زەمق/تیپ بۆیە نزیکترینێک لەم وشانەی باسمان کردوون ئەکرێ "نیشانە" بێت، واللە اعلم :)


میوانی ئەمڕۆ: ٦١٩\nمیوانی هەفتە: ٢٤٦٩٥\nكۆی گشتی سەردان لە بەرواری ٢٠١٠/١٥/٥: ١٥٤١٧٨٢٩\nحوكمی ئەو سایەق تەنكەرانەی كە نەوتی خاو یان گاز دەگوازنەوە لە كورستانەوە بۆئێران؟\nبیستوومە كە كاركردن اە ئاسنگەریی و جەزارە بێزراوە (مكروه)ە، ئایا ئەمە ڕاستە؟\nئەگەر كەسێك لە پێشەنگایەك ئۆتۆمبێلێكت بۆ بكڕێت دروستە هەندێ پارەى بدەیتێ؟\nئایا ئەو پارەیە دروستە وەرگرتنى: كەسێك دەچێتە پێشانگاى كڕین و فرۆشتنى ئۆتۆمبێل بۆ كڕینى ئۆتۆمبێلێك وە چەند كەسێك لەو پێشانگایەدا ئۆتۆمبێلێكى بۆ دەكڕن ئەویش لەبەرامبەردا بڕێك پارە دەدات بەو كەسانە؟\nحوكمى شەرع چیە لە سەر سەرمایەگوزارى لەگەڵ كۆمپانیاى بالینورى ئەمریكى؟\nحوكمى شەرع چیە لە سەر سەرمایەگوزارى لەگەڵ كۆمپانیاى بالینورى ئەمریكى كە نوسینگە سەرەكیەكەى لە ویلایەتى فلۆریدایە و هاوبەشى (شراكە) لە هەموو جیهانەوە قەبوڵ دەكات، ئایا مامەڵەكانى حەرامە یان دروستە،ئەوەش هەیە بڕى 50 $ حەقى بەشداربوون وەردەگرێت بێجگە لە و سەرمایەى بۆ سەرمایەگوزارى پێویستە بدرێت وە دەبێ سەرمایەكەش لە 1000 $ كەمتر نەبێ جاداواكارین لە بەرێزتان حوكمى شەرعیمان بۆ باسبكەن وە ئەوەش بزانن كە كۆمپانیاى ناوبراو بە شێوەیەكى بەردەوام دەبێت...\nئایا سولفەی عەقار وەرگرتنی دورستە یان نا?\nالسلام علیكم ورحمە الله وبركاته ئایا سولفەی عەقار وەرگرتنی دورستە یان نا\nمن دوكان دارم بابەتى سەرى ساڵ بفرۆشم حەرامە?\nئەم كاتەتان باش پاش ڕێز و سڵاو من دوكان دارم بابەتى سەرى ساڵ بفرۆشم ئەو بابەتانەى وەك دار و زینەى دیوار و.... ئایا حەرامە پارەكەى؟ تكایە بۆم ڕوون بكەنەوە ئیتر سوپاس\nئایا لە كڕین و فرۆشتندا ڕێژەیەكی دیاری كراو دانراوە بۆ قازانج\nئایا لە كڕین و فرۆشتندا ڕێژەیەكی دیاری كراو دانراوە بۆ قازانج وەرگرتن یان بێ سنوورە ؟ وە ڵامی ئەم پرسیارەمان دەوێ لە گەڵ باسكردنی بەڵگەی شەرعی.\nشت ومەك دانێت بۆ فرۆشتن و بە زیاد لە نرخى باو\nپرسیار كرا لە شێخى ئسلام (ابن تيمية) ـ ڕەحمەتى خواى لێبێت ـ دەربارەى كەسێك شت ومەك دانێت بۆ فرۆشتن و بە زیاد لە نرخى باو (معتاد) بیفرۆشێت، هەندێ جار كڕیار نرخى ئەو شتە نازانێت ئایا ڕەفتارەكەى دروستە یا نا ؟


خۆشه‌ویستییه‌که‌ی (چنگیانی) و چه‌ند تێبینییه‌ك\nدانراوه له‌لایه‌ن: سه‌رباز موحه‌ممه‌د ڕێكه‌وت: ٢/٢٤/ ٢٠٠٨\nسه‌یری به‌رنامه‌ی (ئاین و كۆمه‌ڵ)م ده‌كرد، دیار بوو ئه‌ڵقه‌یه‌كی تایبه‌ت بوو به خۆشه‌ویستی. خاوه‌نی به‌رنامه كاك عومەر چنگیانی، له هه‌وڵی هێنانه‌وه‌ی به‌ڵگه بوو كه خۆشه‌ویستی له ئیسلامدا ڕێی پێدراوه؛ خۆشه‌ویستیی نێوان كچ و كوڕ. بێ گومان ئیسلام هه‌ر هه‌مووی خۆشه‌ویستییه، خۆشه‌ویستی خوا و پێغه‌مبه‌ری خوا، خۆشه‌ویستیی ئیسلام و موسڵمانان، خۆشه‌ویستیی خێزان، خۆشه‌ویستیی دایك و برا و كه‌سوكار وهتد...، به‌ڵام كاك عومه‌ر دیار بوو به‌رنامه‌كه‌ی به‌بۆنه‌ی به‌ناو (جه‌ژنی خۆشه‌ویستی) بوو، كه پێشتریش به‌م بۆنه‌یه‌وه میوانی به‌رنامه‌یه‌كی تایبه‌ت بووه. به‌هه‌رحال من لێره‌دا باسی بابه‌تی خۆشه‌ویستی ناكه‌م له‌به‌رئه‌وه‌ی ئه‌م بابه‌ته، زۆری له‌سه‌ر نووسراوه و حوكمی شه‌رعیش تێیدا ڕوون و ئاشكرایه، به‌ڵام كاك عومەر دیار بوو که زۆر گه‌ڕابوو به‌دوای دەق (نص)ێك و به‌ڵگه‌یه‌ك له‌سه‌ر خۆشه‌ویستیی كچ و كوڕ، ده‌ستی نه‌كه‌وتبوو، كه بێگومانیش به‌ڵگه‌ی وای ده‌ستناكه‌وێت. ناچار په‌نای بردبووه بەر ئه‌سه‌رێك (الأثر)، گوایه له دایكی بڕواداران عائیشه گێڕدراوه‌ته‌و‌ە، كه ئه‌مه‌یه مه‌به‌ستی من لێره قسه‌ی له‌سه‌ر بكه‌م.\nكاك عومه‌ر چنگیانی له سه‌ره‌تای به‌رنامه‌كه‌ی وتی: "به‌ڵگه‌م فه‌رمووده‌ی دایكی بڕواداران عائشه‌یه، كه چۆن كچێكی ئه‌نساڕی ڕازاندۆته‌وه و به بازاڕه‌كانی مه‌دینه‌ی گێڕاوه. ئینجا وتی بڕۆن سه‌یری كتێبی (النهاية في غريب الحديث والأثر)ی (مجد الدين المبارك بن محمد الجزري المعروف بابن الأثير) بكه‌ن له وشه‌ی (شوف) ئینجاوتی ئه‌وه‌ی تۆزێك شاره‌زای له‌حه‌دیس هه‌بێت ده‌زانی ئه‌م كتێبه باوه‌ڕپێكراوه، لای ئه‌هلی حه‌دیس، منیش لێره به زه‌روورم زانی که قسه له سه‌ر ئه‌و به‌ڵگه‌و ئه‌وسه‌رچاوه‌یه بكه‌م.."\nیه‌كه‌م :ئه‌و كتێبه كتێبێكی زۆر به‌نرخه، به‌ڵام هه‌روه‌كو له‌ناوه‌كه‌ی دیاره، ئه‌بو سه‌عادات -ره‌حمه‌تی خوای گه‌وره‌ی لێبێت- له‌م كتێبه‌دا له‌ڕووی زمانه‌وانی مانای ئه‌و وشانه‌ی لێك داوه‌ته‌وه كه ووشه‌ی غه‌ریبن و خه‌ڵكێك لێی حاڵی نابن، حاڵی ئه‌م كتێبه حاڵی ده‌یان كتێبی تره كه‌له‌ڕووی زمانه‌وانییه‌وه له‌وشه‌كانی فه‌رمووده‌ی پێغه‌مبه‌ریان كۆڵیوه‌ته‌وه، بۆنموونه كتێبی (الفائق في غريب الحديث و الأثر)ی (الزمخشري وة غريب الحديث لابي عبيد القاسم بن سلام الهروي) و چه‌ندین كتێبی تر، بۆیه ئه‌م كتێبه له‌وكتێبانه‌یه که به (علوم اللغة والمعاجم) ناسراوه، واته نه‌هاتووه یه‌كێك بڵێت سه‌یری ئه‌م فه‌رموده‌یه بكه‌ن له كتێبی (ابن الأثير) له‌به‌ر ئه‌وه‌ی (ابن الأثير) -ڕه‌حمه‌تی خوای گه‌وره‌ی لێبێت- قسه‌ی له‌سه‌ر حه‌دیسه‌كان نه‌كردووه ،ئایا ئه‌م فه‌رموده‌یه سه‌حیحه یاخود نا؟ ، به‌ڵكوو شاهێدی بۆ مانایه‌ك هێناوه‌ته‌وه ،بۆیه ناكرێت ئه‌م كتێبه به‌كتێبی سه‌رچاوه‌ی فه‌رمووده (كتب الحديث) له‌قه‌ڵه‌م بدرێت وه‌كو بۆنمونه: (بخاري ومسلم وابوداودو النسائي و ابن ماجة) و موسنه‌دی (امام احمد ...هتد) ئه‌م هه‌ڵه‌یه‌ش كاك عومه‌رو زۆربه‌ی شیعه‌كانیش كردوویانه كه‌تیروتوانجیان له‌دایكی بڕواداران عائیشه داوه به‌هێنانه‌وه‌ی ئه‌م ئه‌سه‌ره.\nدووه‌م: گوفتاری سه‌حابه‌ی كیرام پێی ده‌وترێت ئه‌سه‌ر (الأثر) یاخود (الموقوف) بروانه (مقدمة ابن الصلاح - ج ١ / ص ٧ -) پێیناوترێت فه‌رمووده، سه‌یری (تدريب الراوي و الفية الحديث) بكه، ئه‌وه‌ی له دایكی بڕواداران گێڕدراوه‌ته‌وه فه‌رمووده‌ی پێغه‌مبه‌ری خوا نییه به‌ڵكوو ده‌ڵێن دایكی بڕواداران عائشه فه‌رموویه‌تی.\nگرنگیش له‌وه‌دایه ئایا (الأثر) یان (الموقوف) به‌ته‌نها ده‌كرێت حوكمێكی شه‌رعی له‌سه‌ر بینا بكرێت؟ زانایان فه‌رموویانه: فه‌رموده‌ی هاوه‌ڵان -ڕه‌زا و ڕه‌حمه‌تی خوایان له‌سه‌ر بێت- به‌ڵگه‌یه به‌مه‌رجێك موخاله‌فه‌ی دەق (نص)ێك نه‌كات هه‌روه‌ها موخاله‌فه‌ی گوفتاری سه‌حابه‌یه‌كی تر نه‌كات، بڕوانه (الاصول من علم الاصول)ی (ابن عثيمين). هه‌روه‌ها (تدريب الراوي) وه ده‌بێت ئه‌و ئه‌سه‌ره بێگومان موسنه‌د بێت و هه‌ندێكیش له‌زانایان وتوویانه گه‌ر ئیجتهاد بێت، وه‌كوو ڕه‌ئی قەبووڵیانه به‌ڵام نه‌ك وه‌کوو به‌ڵگه، بڕوانه (المستصفى)ی ئیمامی غەزالی.\nسێیه‌م: ئه‌و ئه‌سه‌ره‌ی كاك عومه‌ر باسی لێوه‌كردوه پێش كاك عومریش شیعه باسیان لێوه‌كردبوو، ته‌نها له‌كتێبی (ابن الأثير) نه‌هاتووه به‌ڵكو له‌چه‌ند كتێیێكی تریش هاتوه وه كو(لسان العرب) ی ( محمد بن مكرم بن منظور) كه‌له‌سالی (٧١١) ی كۆچی وه‌فاتی كردوه، هه‌روه‌ها له‌كتێبی (تاج العروس أَبو طاهر محمد بن يعقوب الفيروزابادي الشيرازي) هاتووه كه له ساڵی (٨١٦) وه‌فاتی كردوه، وه له‌كتێبی (غريب الحديث لإبراهيم الحربي) كه‌له ساڵی (٢٨٥)ی كۆچی وه‌فاتی كردوه، ئه‌م سه‌رچاوانه‌ش هه‌ر هه‌مووی سه‌رچاوه‌ی زمانه‌وانیین بۆیه كارییان به‌حوكمدانی سه‌ر ئه‌سه‌ره‌كه نه‌بووه، به‌ڵكو مه‌به‌ست مانا غه‌ریبه‌كانی فه‌رموده‌كانیان لێك داوه‌ته‌وه، هه‌رهه‌مویان له‌م (الأثر)ه یان -والله اعلم- له كتێبی (مصنف ابن أبي شيبة) وه‌رگرتووه كه‌له‌ساڵی (٢٣٥) وه‌فاتی كردوه، ئه‌م كتێبه‌ش فه‌رمووده‌و ئه‌سه‌ری (الأثر) ی تێدایه، ئه‌سه‌ره‌كه‌ش به‌م شێوه‌یه‌یه:\n(حدثنا أبو بكر قال نا وكيع عن العلاء بن عبد الكريم اليامي عن عمار بن عمران رجل من زيد الله عن امرأة منهم عن عائشة أنها شوفت جارية وطافت بها وقالت : لعلنا نصطاد بها شباب قريش) -مصنف ابن أبي شيبة ج ٣ / ص ٤٦١-\nئه‌وه‌ی كه‌زۆر سه‌یره قین له‌دڵه‌كانی شیعه‌و كاك عومه‌ریش لێره‌دا، ئه‌م ئه‌سه‌ره به‌بێ ئیسناد دێننه‌وه، به‌هیچ شێوه‌یه‌ك باس له‌ئیسنادی ئه‌م (الأثر)ه ناكه‌ن ،له‌به‌ر ئه‌وه هه‌ركه‌سێك تۆزێك شاره‌زایی له‌فه‌رمووده هه‌بێت ده‌زانێ که ئه‌م ئیسناده لاوازه‌و قبول نییه، له به‌ر ئه‌وه‌ی له ئیسناده‌كه ئافره‌تێكی نه‌ناسراو هاتووه‌و (مبهم)ه، وه (عمار بن عمران) ی تێدایه كه‌ئه‌ویش زه‌عیفه:\n(حدثنا أبو بكر قال نا وكيع عن العلاء بن عبد الكريم اليامي عن عمار بن عمران رجل من زيد الله عن امرأة منهم عن عائشة.)\nسه‌باره‌ت به (عمار بن عمران) زانایان فه‌رموویانه (عمار بن عمران الجعفي. عن سويد بن غفلة: كان بلال يسوى مناكبنا في الصلاة. وعنه الاعمش، وبعضهم يرويه عن الاعمش، فقال: عن عمران ابن مسلم لا يصح حديثه ذكره البخاري في الضعفاء)، بڕوانه (لسان الميزان)ی (ابن حجر العسقلاني).\nكه‌وابوو عه‌ممار وه‌رناگیرێ له‌سه‌نه‌د، ئینجا عه‌ممار له ئافره‌تێك ده‌گێرێته‌وه ئه‌م ئافره‌ته‌ش دیارنییه كه‌ئه‌مه‌ش هۆكاری دووه‌می قبول نه‌كردنی ئه‌م (الأثر)ه‌یه, له‌به‌ر ئه‌وه‌ی كێیه ئه‌م ئافره‌ته؟ ناوی چییه؟خه‌ڵكی كوێیه؟ هیچ دیارنییه ته‌نانه‌ت له‌ئیسناده‌كه ناوی ئافره‌ت هاتووه كه‌ئه‌مه‌ش پێی ده‌ڵێن موبهه‌م. موبهه‌م له هه‌ر ئیسنادێك بێت وه له شوێنی تر باس له ناوی نه‌كرابێت فه‌رمووده‌كه یاخود (الأثر)ه‌كه قەبووڵ ناكرێت.\n(وَلَا أُقْبَلُ المُبْهَمُ وَلَوْ أُبْهِمَ بِلَفْظِ التَّعْدِيلِ عَلَى الْأَصَّحِ). بڕوانه (نخبة الفكر).\n(فأما المبهم الذي لم يسم، أو من سمي ولا تعرف عينه فهذا ممن لا يقبل روايته احد علمناه) بڕوانه (الباعث الحثيث في اختصار علوم الحديث).\n(ولا يُقْبَلُ حديثُ المُبْهَمُ ما لم يُسَمَّ ؛ لأنَّ شرطَ قَبولِ الخَبَرِ عدالَةُ راويهِ ، ومَن أُبْهِمَ اسمُه لا تُعْرَفُ عَيْنُهُ ، فكيفَ -تُعْرَفُ- عدالتُهُ ؟!وكذا لا يُقْبَلُ خَبَرُه ، و لو أُبْهِمَ بِلَفْظِ التَّعْديلِ ؛ كأَنْ يقولَ الرَّاوي عنهُ : أَخْبَرَني الثِّقُة ؛ لأنَّهُ قد يكونُ ثقةً عندَه مجروحاً عندَ غيرِه ، وهذا عَلى الأصَحِّ في المسأَلةِ). بڕوانه (نُزْهَةِ النَّظَر في تَوْضِيحِ نُخْبَةِ الفِكَر في مُصْطَلحِ أَهلِ الأثَر الحافظ ابن حجر العسقلاني رحمه الله).\nئینجا ئه‌م ڕیوایه‌ته جگه له (مصنف إبن ابي شيبة) له‌هیچ سه‌رچاوه‌یه‌كی تری فه‌رمووده نه‌هاتووه (والله اعلم). وه‌كو رونیش كرایه‌وه که ئه‌سه‌رێكه قبول نه‌كراوه، كه‌وابوو هیچ حوكمێك بینا ناكرێت له‌سه‌ر بنكه و بنه‌مایه‌ك كه به‌و شێوه‌یه قەبووڵنه‌كراو بێت.\nله‌كۆتایدا ده‌ڵێیین: ده‌گێڕنه‌وه له (الشيخ بن عثيمين) كه فه‌رموویه‌تی (إستدل ثم أعتقد ولا تعتقد ثم تستدل فتضل) واته: به‌ڵگه بێنه‌وه ئینجا باوه‌ڕ بكه نه‌وه‌ك پێشتر حوكمت له‌سه‌ر بابه‌تێك دابێت ئینجا هه‌وڵی به‌ڵگه‌هێنانه‌وه‌ی بۆ بده‌ی، كه ئه‌مه به‌ڕاستی گومڕابوونه.\nid => 1691\ndynamicImage => 'kkklk.jpg'\nheadTitle => 'خۆشه‌ویستییه‌که‌ی (چنگیانی) و چه‌ند تێبینییه‌ك'\n[0.52 ms] SELECT `dangiislam_article`.* FROM `dangiislam_article` WHERE (((`dangiislam_article`.`id` = 1691)))\n[1.35 ms] UPDATE `dangiislam_article` SET `clicked` = ? WHERE (`dangiislam_article`.`id` = 1691)\n[0.4 ms] SELECT `dangiislam_article`.* FROM `dangiislam_article` WHERE (`dangiislam_article`.`id` = 1691) LIMIT 1\n[0.37 ms] SELECT `dangiislam_article`.* FROM `dangiislam_article` WHERE (id= '1691') AND (status='1') AND (title<>'0') LIMIT 1\n[0.21 ms] SELECT `dangiislam_art_cat`.* FROM `dangiislam_art_cat` WHERE (id = 193) LIMIT 1\n[20.36 ms] SELECT `dangiislam_article`.`id`, `dangiislam_article`.`title`, `dangiislam_article`.`img` FROM `dangiislam_article` WHERE (status='1') ORDER BY `priority` desc, `id` desc LIMIT 4\n[20.94 ms] SELECT `dangiislam_article`.* FROM `dangiislam_article` WHERE (category_id = 193)\n[0.67 ms] SELECT `dangiislam_article`.* FROM `dangiislam_article` WHERE (category_id = 193) AND (id <> '1691') AND (status='1') ORDER BY `id` desc LIMIT 3\n[4.64 ms] SELECT `dangiislam_article_comment`.* FROM `dangiislam_article_comment` WHERE (approved = 'Y') AND (article_id='1691') ORDER BY `comment_id` desc, `featured` desc\n[14.67 ms] SELECT `dangiislam_article`.`id`, `dangiislam_article`.`title`, `dangiislam_article`.`img` FROM `dangiislam_article` WHERE (status='1') AND (priority=1) LIMIT 4\n1.11.3/5.3.29 Variables Debug Not authorized 13 in 64.41 ms Registry (6)«


عەبدولی حەمەجوان پاش ٥٠ ساڵ لەنواندن - ئاوێنه\n“بەنیازی كارێكی هونەریی نوێم”\nعەبدولی حەمەجوان پاش ٥٠ ساڵ لەنواندن\nعەبدولی حەمەجوان هونەرمەندی ناسراوی باشوری کوردستان لەدیمانەیەکیدا لەگەڵ رۆژنامەی ئاوێنە ئەنجامدانی نوێترین کاری هونەری ئاشکرا دەکات.\nئاوێنە، ئازاد بایز: عەبدولی حەمە جوان یەكێكە لەهونەرمەند‌و شانۆكارە ناسراوەكانی كوردستان، ئەو دوای 50 سال لەكاری نواندن، دەڵێت “كارێكی هونەری نوێم بەدەستەوەیە”.\nعەبدولی حەمە جوان بەئاوێنەی راگەیاند هەر لەسەرەتای منداڵییەوە حەزو خولیای نواندن‌و كاریی شانۆیی تیا دەركەوتوە، ئەو وتی “هەر لەمنداڵیی‌و هەرزەكاریمەوە هەرچی كارێكی شانۆیی یان فلیمێكی سینەمایی نمایش بكرایە دەچوم سەیرم دەكرد، پارەی رۆژانەی شاگردانەكەمم كۆدەكردەوە دەمدا بەسەیركردنی شانۆگەرییەك، لەتەمەنی ٩ ساڵیدا لەسەر ریكلام كردنم بۆ سینەما گیرام وایاندەزانی پاگەندە بۆ حیزبی شیوعی دەكەم”.\nعەبدولی حەمە‌جوان باسی چونی بۆ ناو پەیمانگای هونەر کرد و وتی “دواتر چومە پەیمانگا لەگەڵ هاوڕێیان مامۆستا عوسمان چێوارو كاك حەمەڕەشی هەرەسدا، دواتر ساڵی ١٩٦٨ شانۆییەكمان نمایشكرد بەناوی بڕیارو ئەنجام دواتر كۆمەڵی هونەرو وێژەی كوردی دامەزرا‌و دەتوانم بڵێم توانای هونەریمان لەوێوە دەستیپێكرد”.\nهونەرمەند حەمەجوان باس لەوە دەكات وەك كۆمەڵی هونەرو وێژەی كوردی خەرمانێك كاری جوان جوانیان كردوە كە ئەرشیفێكی دەوڵەمەندیان خستوەتە سەر هەگبەی هونەری كوردی، ئەو وتی “دواتر ناوی كۆمەڵ گۆڕا بو بەكۆمەڵەی هونەرە جوانەكانی كورد كە لق‌و بارەگامان لەزۆربەی شارو شارۆچكەكانی كوردستان هەبو، ئەو ئەكتەرانەی بەوەفا بوین لەناویدا هەمیشە دەمانگوت كۆمەڵ ماڵەباوانە، چونكە كۆمەڵێك لق‌و تیپی هونەری‌و شانۆیی لێبوەوە، یەكەمیان تیپی مۆسیقای مەولەوی جیابوەوە، دواتر تیپی پێشڕەوی شانۆی كوردی، تیپی شارو تیپی سالاریش”.\nلەبارەی مانەوەی عەبدولی حەمەجوان بۆ ماوەی ٤٧ ساڵ لەكۆمەڵی هونەرو وێژەی كوردی، ئەو وتی “ئەوە تەنها من نیم كە ماومەتەوە چەندین هونەرمەندی مەبدەئی تریشن”.\nلەبارەی هەنگاوەكانی بنیاتنانی قۆناغی دراماو پشتبەستن بە بەرهەمە درامیە كوردییەكان، هونەرمەند وتی “لەدوای ڕاپەڕینەوە تا ساڵی ١٩٩٧ دراما دەنگی نەما، بەڵام هەر لەو ساڵەدا كۆچكردو كاك حسێن میسری هاتە ئاراوە كە دەرهێنەرێكی تەواو بەتوانابو، كارەكانی جێی خۆی گرت، هەندێك هونەرمەند لەو سەردەمەدا ڕەخنەیان لەكاك حسێن دەگرت، ئێستا ئەم هەلومەرجەی ئێستا تێیداین و ئەو كش‌و ماتیەیەی درامایان بینیوە بۆیە ئێستا قەدری ئەو دەرهێنەرە دەزانن، كە بەو زنجیرە كارە دراماییانە دیسانەوە درامای كوردی خستە ناو خەڵكەوەو هەم بینەری ئاشت كردوە لەگەڵا كاری هونەریی”.\nوتیشی “ئینجا بەكر رەشیدو كاك جەلیل زەنگەنەو چەند دەرهێنەرێكی تر دەستیانكردەوە بەكاركردن، بەداخەوە تا ئێستا درامای كوردی نەیتوانیوە وەك دراما توركی‌و عەرەبی‌و فارسییەكان پێگەیەكی پتەو بۆخۆی دروستبكات، خەتاكەش بۆ ئەوە دەگەڕێتەوە ئێمەی كورد دەزگامان نییە بۆ كاری درامی، هەروەها هۆكاری سەرەكی دەگەڕێتەوە بۆ لاوازی وەزارەتی ڕۆشنبیری چونكە لەكاتی خۆشگوزەرانی‌و لەكاتی قەیرانیشدا بودجەیەكی تایبەتی بەكاری درامایی تەرخان نەكردوە، دیسان كەناڵەكانیش وایلێهاتوە ئیمكانیاتی ئەوەیان نەماوە كە ساڵی جارێكیش درامایەكی بەپێز نیشانی بینەر بدەن، هەر بۆیە بینەری كورد ئەو دراما بیانیانەیان دەرخوارد دەدرێت”.\nعەبدولی حەمەجوان باس لەوەش دەكات كورد سیناریۆی نیە‌و تا ئێستاش دەبێت كەڵك لەنوسینەكانی چیخۆف‌و حەمەدۆك‌و دیستیۆ فیسكی وەرگرن، ئەوەشی ئاشكرا كرد كە بەنیازی كارێكی هونەری نوێیە، ئەو وتی “بەشداریم لەدرامای ئاوایی عەلیاوا كردوە كە لەدەرهێنانی لوقمان غەریبەو لە 30 ئەڵقە پێكهاتوە، چاوەڕوانین سپۆنسەرێكی بۆ بدۆزینەوە بۆ ئەوەی لەكەناڵێكدا پەخش بكرێت”.\nلەبارەی دۆخی سیاسی‌و كاریگەرییەكانی لەسەر پەكخستنی رەوشی هونەری لەسلێمانی‌و كوردستان، ئەو وتی “هونەرمەند دەبێت كەسایەتی خۆی بپارێزێت‌و پابەندی بیری حیزبایەتی نەبێت، چونكە كە وابەستە بو بەلایەنێكی دیاری كراوەوە و ڕەنگی دایەوە لەكارەكانیدا ئەوە بەرهەمە هونەرییەكەی لاواز دەبێت”.\nنووسراوە لە 2016-08-30 3:43 pm


تەنها بە لابردنی دوو بتڵ رۆناڵدۆ زیانی 4 ملیار دۆلاری لە كۆكا كۆلادا – wazho.net\nحوزه‌یران 16, 2021\t2483248 جار خوێندراوەتەوە\nدوای ئەوەی كریستیانۆ رۆناڵدۆ ئەستێرەی پرتوگالی و یانەی یۆڤانتۆسی ئیتاڵی لە كۆنگرەیەكی رۆژنامەوانیدا دوو بتڵی شوشەی خواردنەوەی غازیی كۆكا كۆلای لەبەردەم خۆیدا لابرد، زیانی 4 ملیار دۆلاری لەو كۆمپانیایە داوە.\nدوای ئەوەی رۆناڵد لەسەرەتای دەستپێكردنی كۆنگرەی رۆنامەوانی پێش دەستپێكردنی یاری هەڵبژاردەی وڵاتەكەی بەرامبەر هەنگاریا لە پاڵەوانێتی نەتەوەكانی ئەمریكا 2020 دوو بتڵی شوشەی لەسەر مێزی كۆنگرە رۆژنامەوانیەكە لابرد، ئەو هەڵسوكەوت هەرایەكی گەورەی دروستكرد.\nئەوەش لەكاتێكدا بوو كە كۆمپانیای ناوبراو یەكێكە لە سپۆنسەرە سەرەكییەكانی پاڵەوانێتییەكە و دوای لابردنی شوشەكان، رۆناڵدۆ بتڵێك ئاوی لەبەردەمی خۆیدا دانا وەك ئەوەی ئامۆژگاری هەموان بكات كە ئاو بخۆنەوە.\nرۆژنامەی گاردیانی بەریتانی بڵاویكردووەتەوە، دوای ئەو هەڵسوكەتەی رۆناڵدۆ هەر پشكێكی كۆمپانیای كۆكا كۆلا لە 56 دۆلار و 10 سەنتەوە بۆ 55 دۆلار و 22 سەنت دابەزیوە، بەوەش نرخی بازاڕی كۆمپانیاكە لە 242 ملیار دۆلارەوە دابەزیوە بۆ 238 ملیار.\nPrevious لێكۆڵینەوەیەك: كۆرۆنای نوێ پێش دەركەوتنی لە چین لە وڵاتی دیكە هەبووە\nNext “به‌بێ هیچ بیانوییه‌ك ده‌بێت قه‌ره‌بوی موچه بڕاوه‌كانی مانگه‌كانی رابردوو بكرێته‌وه”


لە هەڵەبجە ڕێوشوێنی توند دژی گران كردنی نرخ دەگیرێتەبەر – تۆڕی میدیایی خەڵک\nلە هەڵەبجە ڕێوشوێنی توند دژی گران كردنی نرخ دەگیرێتەبەر\n2019/03/13 - 6:55 PM\nسەرۆكی لیژنە هاوبەشەكانی قائیمقامیەتی هەڵەبجە ڕایدەگەیەنێت، لەبەر بەرژەوەندی گشتی هاووڵاتیان و پاراستنی سەروماڵی هاووڵاتیان بڕیارماندا، كە هەر بازرگان و كاسبكارێك بیەوێ نرخی كاڵا و خواردەمەنیەكان بەرزبكاتەوە بە توندرین شێوە ڕووبەڕووی یاسای بكەینەوە.\nئەكرەم محەمەد ئاغا، سەرۆكی لیژنە هاوبەشەكانی قائیمقامیەتی هەڵەبجە لە ڕاگەیەنراوێكدا، كە وێنەیەكی بۆ (خەڵك) نێردراوە ڕایگەیاندووە، بڕیارماندا هەر بازرگان و كاسبكارێك بیەوێ نرخی كاڵا و خواردەمەنیەكان بەرزبكاتەوە بە توندترین شێوە ڕووبەڕووی یاسای بكەینەوە.\nدەشڵێت،”لەبەر بەرژەوەندی گشتی هاووڵاتیان و پاراستنی سەروماڵی هاووڵاتیان، بەردەوام لیژنەكان چاودێری بازاڕ دەكەن، داواكارین لە هاووڵاتیانی سنوری پارێزگای هەڵەبجە هەر حاڵەتێكی بەرزكردنەوەی نرخیان بینی مافی سكاڵایان هەیە”.\nڕاشیگەیاندووە، لیژنە هاوبەشەكانی قائیمقامیەتمان ژمارەیەكی كراوەی بۆ سكاڵاكانی هاووڵاتیان تەرخان كردوە، كە لەو ڕێگەیەوە دەتوانن سكاڵاكانیان بگەیەنە لیژنەكە (07501314074) .\nئەمە لەكاتێكدایە، دوێنێ ئازاد تۆفیق، پارێزگاری هەڵەبجە بە (خەڵك)ی ڕاگەیاند، لە ڕێگەی لیژنەكانەوە كار بۆ ئەوە دەكەین ڕێگری تەواو لە بەرزبوونەوەی نرخ بكەین، كەمپینێكیش دژی گرانكردنی نرخ دانرا، بەوەی هەر فرۆشیارێك نرخ بەرز بكاتەوە بایكۆت دەكرێت و چیتر شتی لێ ناكڕدرێت.\nپاریزگای هەڵەبجەنرخی شمەك‌و كاڵا\nكاتی لابردنی پارەی ڤیزای نێوان هەرێم و ئێران دیاریكرا\nمووچەیەكی دیكە دابەش دەكرێت\nپارتی هاتنی مووچەی 3 مانگ لەبەغداوە ئاشكرادەكات\nدانانی جۆزەی 16 ئەمپێری كارەبا دەستی پێكردەوە\nبودجەی بۆ تەرخان كرا\nدروستكردنی پردێك، پارێزگای هەڵەبجە بە گەرمیانەوە دەبەستێتەوە\nكارە خزمەتگوزارییەكانی پڕۆژەی گۆران سیتی لە تەواوبووندان\n(خەڵك) وادەی فرۆشتنی ژمارە تایبەتەكانی ئۆتۆمبێل لە هەڵەبجە ئاشكرا دەكات\n2019/06/25 - 10:20 PM\nمەسرور بارزانی راسپێردراوی پێكهێنانی كابینەی نوێی حكومەتی هەرێمی كوردستان لەگەڵ شاندێكی یەكێتی ژوورە بازرگانییەكانی ئەمریكا بە سەرۆكایەتی ستیڤ لوتەس جێگری سەرۆكی ژووری بازرگانی ئەمەریكا بۆ كاروباری ڕۆژهەڵاتی ناوەڕاست كۆبووەوە.\nبەپێی ڕاگەیەنراوی نوسینگەی مەسرور بارزانی، ” سەردانی یەكێتی ژوورە بازرگانییەكانی ئەمریكا ئاماژەیەكی گرنگی پەرەپێدانی پەیوەندی ئابوری نێوان هەرێم و ئەمریكایە و هەوڵی سەرەكی كابینەی داهاتوی هەرێمیش، ڕاكێشانی زیاتری وەبەرهێنی دەرەكی دەبێت بۆ هەرێمی كوردستان”.\nلەمیانی كۆبوونەوەیاندا، مەسرور بارزانی ڕایگەیاندووە”بەرنامەو هەوڵی سەرەكی كابینەی داهاتوی هەرێم، ڕاكێشانی زیاتری وەبەرهێنی دەرەكی دەبێت بۆ هەرێمی كوردستان و كۆمپانیاكانی ئەمریكاش دەتوانن سوود لە دۆخی ئابوریی هەرێم وەرگرن.\nبارزانی ئاماژەی بەوەشداوە” ئەمە سەرەتای هەنگاوی كردەیی كابینەی داهاتو دەبێت تا ئابوری كوردستان فرە سەرچاوە بێت و تەنیا پشت بە كەرتی نەوت نەبەستێت”.\nهاوكات، سەرۆكی شاندەكە، وێڕای ئومێدی سەركەوتن بۆ مەسرور بارزانی لە سەرۆكایەتی كابینەی داهاتوی هەرێم، جەختیان لە سەر نیازی یەكێتی ژوورە بازرگانییەكانی ئەمریكا كرد لە هاندانی كۆمپانیاكانیان بۆ كاركردن و وەبەرهێنان لە هەرێمی كوردستاندا”.\n2019/06/25 - 8:41 PM\nهاوپەیمانی فەتح، كە لەلایەن هادی عامرییەوە سەرۆكایەتی دەكرێت ڕایدەگەیەنێت، هەرێمی كوردستان بەپێی یاسای بودجەی گشتی 2019 خۆی پابەندكردووە بە ڕادەستكردنی 250 هەزار بەرمیل نەوت لە ڕۆژێكدا، بەڵام تائێستا هەرێم بەڵێنەكەی جێبەجێ نەكردووە و یاساكەی پێشێل كردووە.\nفازڵ جەبر، پەڕلەمانتاری هاوپەیمانی فەتح لە لێدوانێكی تایبەت بە (خەڵك) ڕایگەیاند، “لە پەڕلەماندا ناڕەزاییەكی زۆر هەیە بەرانبەر بە ڕادەستنەكردنی نەوتی هەرێم بە حكومەتی فیدڕاڵ، كە دەبوو لە مانگی یەكەوە هەرێم ڕۆژانە 250 هەزار بەرمیل نەوتی ڕادەستی كۆمپانیای بەبازاڕكردنی نەوتی عیراق (سۆمۆ) بكردایە، بۆ ئەو مەبەستەش جموجۆڵی پەڕلەمانی دەستیپێكردووە، تا حكومەتی هەرێم و حكومەتی فیدڕاڵ ئەو بابەتە ڕوون بكەنەوە، وێڕای میوانداریكردنی وەزیری نەوت لە وەرزی داهاتووی یاسادانان بۆ تاوتوێكردنی پرسەكە”.\nبە وتەی فازڵ جەبر، “دەبوو هەرێمی كوردستان ئەو نەوتەی لە بودجەدا بۆی دیاریكراوە ڕادەستبكردایە، ئێستاش هیواخوازین برایان لە هەرێم پابەندی بەڵێنەكانبن، تا جارێكی تر كێشە و ئاڵۆزی لە پەیوەندییەكانی نێوان هەردوولادا دروست نەبێت، لەئێستاشدا كەشەكە لەبارە و پەیوەندییەكان باشن لەنێوان هەرێم و بەغدا، بۆیە هیوادارین پابەندی ئەو بەڵێنەبن، كە لە بودجەی 2019دا داویانە”.\nسەبارەت بەوەی حكومەتی فیدڕاڵ ئاسانكاری بۆ هەرێم بكات، یان لەڕووی مامەڵەكردنەوە لەگەڵ هەرێمدا لەو ڕووەوە نەرمی نواندبێت، پەڕلەمانتارەكەی هاوپەیمانی فەتح دەڵێت: “حكومەتی فیدڕاڵ نەرمی نانوێنێت و لەو بارەیەوە بێدەنگ نابێت، لەم ماوەیەشدا وەزیری دارایی بۆ پەڕلەمان بانگهێشت دەكرێت، بەڵام لە هەموو بارەكاندا هیوادارین پرسەكە بەشێوەیەكی دۆستانە و بەدوور لە حەساسیەت چارەسەر بكرێت و هەرێم لە دواجاردا لە مانگی یەكەوە داهاتی ئەو بڕە نەوتەی لە بودجەدا بۆی دیاریكراوە ڕادەستی حكومەتی فیدڕاڵی بكات”، ئاماژەی بە سەردانەكەی ئەم دواییەی نێچیرڤان بارزانی، سەرۆكی هەرێمیش كرد بۆ بەغدا، كە بە وتەی ئەو “لەگەڵ بەرپرسانی حكومەتی فیدڕاڵ ئەو بابەتەیان بەشێوەیەكی برایانە تاوتوێ كردووە”.\n2019/06/25 - 8:14 PM\nدوابەدوای ئامادەكردنی سیستمێكی نوێ بۆ پلەبەندی مووچە و دەرماڵەی فەرمانبەران، كۆدەنگییەك لە پەڕلەمانی عیراق دروست بووە بۆ دەنگدان لەسەری و فشارەكانیش لەسەر حكومەت زیادكراوە بۆ پەسەند كردنی و پەڕلەمانتارێكی كوردیش دەڵێت: “ئەو پلەبەندییەی مووچە جیاوازی نێوان وەزارەتەكان ناهێڵێت”.\nغالب محەمەد، ئەندامی پەڕلەمانی عیراق لە فراكسیۆنی گۆڕان بۆ (خەڵك) ڕایگەیاند، كە جیاوازی هەیە لە مووچەی فەرمانبەران لەنێوان وەزارەتەكاندا بەتایبەت وەزارەتەكانی نەوت و كارەبا و خوێندنی باڵا.\nوتیشی، “ئەگەر ئەندازیارێك لە وەزارەتی كارەبا یان فەرمانبەرێك لە وەزارەتی خوێندنی باڵا وەربگرین دەبینین مووچەكەی چەند بەرامبەر زیاترە لە مووچەی هاوتاكەی لە وەزارەتێكی دیكەی وەك ئاوەدانكردنەوە یان شوێنێكی دیكە، بۆیە بە سیستمی نوێی پلەبەندی مووچە دەیانەوێت ئەو جیاوازییە نەمێنێت و ڕێكبخرێتەوە”.\nئاشكراشی كرد، پەسەند كردنی ئەو سیستمە نوێیەی پلەبەندی مووچە و دەرماڵە پەیوەستە بە یاسای شارستانییەوە، كە دەبێت ئەویش هەمواربكرێتەوە و دەنگی لەسەر بدرێت، بەڵام تا ئێستا بەتەواوی دەنگی لەسەر نەدراوە، دوای ئەوە دەتوانرێت سیستمە نوێیەكەی پلەبەندی مووچە ڕێكبخرێت.\nبەو پێیەی یاسای مووچەی ژمارە 22ی ساڵی 2008 لە پەڕلەمانی عیراق پەسەند كراوە و لە سەرجەم عیراق و هەرێمی كوردستانیش كاری پێ دەكرێت، بۆیە هەمواركردنەوەی یاساكە یان دەرچوواندنی یاسای نوێ لەسەر مووچە هەرێمی كوردستانیش دەگرێتەوە بەوپێیەی یاسایەكی فیدڕاڵییە.\nئەمە لەكاتێكدایە، كە ئەمڕۆ ئەحمەد ئەسەدی، وتەبێژی فەرمی هاوپەیمانی فەتح لە كۆنفرانسێكی ڕۆژنامەوانی هاوبەش لەگەڵ ژمارەیەك لە پەڕلەمانتارەكانی هاوپەیمانیەكەی ڕایگەیاند، داوامان لە سەرۆك وەزیران كردووە یاسای سیستمی نوێی مووچە پەسەند بكات بۆ ئەوەی مووچە و دەرماڵەی فەرمانبەران و پلە تایبەتەكان بەجۆرێك ئەو جیاوازییە زەقەی هەیە لە مووچەی نێوان وەزارەتەكان یان فەرمانبەرانی ئاسایی و پلەتایبەتەكان نەمێنێت.


سەرەتا»جۆراوجۆر»سۆشیال میدیا»تۆڕه‌كانى تر»چۆنێتی كاراكردنی تایبه‌تمه‌ندیی شاردنه‌وه‌ی نامه‌كان له ڤایبه‌ر\nلەلایەن Tech Eye لە 22/04/2016 0 Comments\nدوای نوێكردنه‌وه‌ی دوایین وه‌شانی ڤایبه‌ر بۆ 6.0، كۆمپانیاكه ئه‌مڕۆ نوێترین وه‌شانی بۆ به‌كارهێنه‌ران به ژماره 6.0.1 ده‌سته‌به‌ر كرد كه ئه‌مه‌یان ته‌نها بۆ چاكسازی كردن بووه له تایبه‌تمه‌ندییه‌كانی ئه‌مدواییه‌یدا له چه‌ند رۆژی رابردوودا به‌سه‌ر به‌رنامه‌كه‌دا هێنای.\nسه‌باره‌ت به ورده‌كاریی چۆنێتی دانانی hidden chat واته شاردنه‌وه‌ی كورته‌نامه‌كان، پرسیارێكی زۆر له‌لایه‌ن خوێنه‌رانی وێستگه‌وه بۆ ماڵپه‌ڕه‌كه‌مان هاتووه، بۆیه به‌پێویستی ده‌زانین ورده‌كاری و روونكردنه‌وه‌ی زیاتر له‌سه‌ر چۆنێتی كاراكردنی تایبه‌تمه‌ندیی شاردنه‌وه‌ی نامه‌كان و خوێندنه‌وه و گۆڕینی كۆد و هه‌ڵوه‌شاندنه‌وه ئه‌و تایبه‌تمه‌ندییه بده‌ین:\n1- هه‌نگاوه‌كانی كاركردنی تایبه‌مه‌ندییه‌كه:\n– ناوی ئه‌و كه‌سه له لیستی ناوه‌كاندا له ڤایبه‌ر بدۆزه‌ره‌وه\n– به‌شی ناردنی نامه free message بكه‌ره‌وه\n– ده‌ست بنێ به وەک لە وێنەکەدا دیارە\n– دواتر hide this chat هه‌ڵبژێره\n– كۆدێكی چوار ژماره‌یی دابنێ\n– کۆدەکە دووپات بکەرەوە\nشێوازی دووه‌م: تا رادەیەک ئاسانتره\n– نامه‌كانی ڤایبه‌ر بكه‌ره‌وه\n– له‌سه‌ر ناوی ئه‌و كه‌سه‌ی ده‌ته‌وێت نامه‌كانی بشاریته‌وه په‌نجه له راسته‌وه بۆ چه‌پ به شاشه‌ی مۆبایله‌كه‌تدا بهێنه\n– له‌و سێ هه‌ڵبژاردنه به‌شه شینه‌كه‌ی ناوه‌ڕاست كه نوسراوه hide هه‌ڵبژێره\n– پاشان هه‌مان په‌نجه‌ره ده‌رده‌كه‌وێت بۆ دانانی كۆدێكی چوار ژماره‌یی و کۆدەکە دووپات بکەرەوە\n2- چۆنێتی خوێندنه‌وه‌ی نامه شاردراوه‌كان:\n– ئه‌و كه‌سه شاردراوه‌یه‌ی نامه‌ت بۆ ده‌نێرێت، نامه‌كه‌ی به‌م جۆره له‌سەر شاشەکەت دەردەکەوێت\n– كه ڤایبه‌ره‌كه‌ت ده‌كه‌یته‌وه له‌ناو نامه‌كانتدا به‌مجۆره ده‌رده‌كه‌وێت و چه‌ند ده‌ستی پێدا بنێیت نامه‌كه ناكاته‌وه:\nبۆخوێندنه‌وه‌ی نامه‌كه، په‌نجه له‌سه‌ره‌وه بۆ خواره‌وه‌ی شاشه‌كه‌ت رابكێشه و له به‌شی( search – گه‌ڕان)دا ئه‌و كۆده چوار ژماره‌ییه بنووسه كه داتناوه، پاشان ناوی ئه‌و كه‌سانه‌ت پیشان ده‌درێت كه نامه‌یان ناردووه و ناوی كامیان له‌سه‌ره‌وه بێت، واته دوا نامه ئه‌و كه‌سه ناردوویه‌تی و ده‌توانیت بیكه‌ته‌وه.\n3- گۆڕینی كۆد:\n– ڤایبه‌ر بكه‌ره‌وه\n– more له به‌شی لای راستی خواره‌وه‌ی شاشه‌كه بكه‌ره‌وه\n– به‌شی privacy بكه‌ره‌وه\n– له خواره‌وه به‌شی hidden chats هه‌ڵبژێره\n– پاشان change PIN هه‌ڵبژێره\n– كۆده‌كه‌ی ئێستات لێ بده\n– كۆدی نوێ داغڵ بكه\n– كۆده‌كه دوپات بكه‌ره‌وه\n– OK بكه\n4- لابردنی كه‌سێك له نامه‌ی شاردراوه\nهەنگاوی یەکەم و دووەم لە خاڵی (1) جێبەجێ بکە\n– ده‌ست بنێ به\n– دواتر unhide this chat هه‌ڵبژێره\n– كۆده چوار ژماره‌ییه‌كه لێ بده کە پێشتر داتناوە، بەوەش كه‌سه‌كه له لیستی نامه‌ی شاردراوه‌دا نامێنێت\nبابەتەكانی پێشووترفێركارى : داخستنى فه‌یسبووك بۆ ماوه‌یه‌كى كاتى\nبابەتی دواتر چۆنیه‌تی دانانی هه‌ر سێ دوگمه‌ی (سه‌ره‌کی ، گه‌ڕانه‌وه ، لیست) بۆ خواره‌وه‌ی گالاکسیه‌که‌ت (رۆت)\nلەلایەن Tech Eye 22/09/2017


📷 1867-1870 Château de Khan Abdallah Kurdistan وێنە و پێناس\n📅 کاتی تۆمارکردن Jul 1 2017 11:15PM\n👁 ئەم بابەتە 4,871 جار بینراوە\nGENERAL RESEARCH DIVISION [ زۆرتر... 👁] ✖ ✖ 0 0 ✔ 62% ✍ م.ب. 1-7-2017 23:15:10\n💎 Dêra Meryemê شوێنەوار و کۆنینە\n📅 کاتی تۆمارکردن May 8 2020 2:10AM\nDêra Meryemê an Dêra Dayika Meryem an jî Dêra Dayî [ زۆرتر... 👁] ✖ ✖ 0 2 ✔ 99% ✍ ج.ع.ئـ. 8-5-2020 2:10:35\n💎 Mizgefta Behram شوێنەوار و کۆنینە\n📅 کاتی تۆمارکردن May 7 2020 12:24AM\nMizgefta Behram (bilêvkirina romî: Behram Paşa Cam [ زۆرتر... 👁] ✖ ✖ 1 1 ✔ 99% ✍ ج.ع.ئـ. 7-5-2020 0:24:09\n📷 ئافرەتیکی کورد لەشاری هەولێر ساڵی 1893 وێنە و پێناس\n📅 کاتی تۆمارکردن Jul 17 2021 10:59PM\nئافرەتێکی کورد و منالەکەی بەجل و بەرگی رەسەنی کورد [ زۆرتر... 👁] ✖ ✖ 0 0 ✔ 74% ✍ ر.ک. 17-7-2021 22:59:20\n📷 أكراد من يريفان سنة 1890 وێنە و پێناس\n📅 کاتی تۆمارکردن Jul 11 2021 8:28AM\nأكراد من يريفان سنة 1890 الصورة من أرشيف: دميتري [ زۆرتر... 👁] ✖ ✖ 0 0 ✔ 82% ✍ ر.ک. 11-7-2021 8:28:20\n📷 پۆرترێتی دوو پیاوی کورد ساڵی 1812 وێنە و پێناس\n📅 کاتی تۆمارکردن Jul 24 2020 11:05PM\n... [ زۆرتر... 👁] ✖ ✖ 0 0 ✔ 60% ✍ م.ب. 24-7-2020 23:05:18\n📷 پۆستکارتی ئەسپ سواری لەلای کوردەکان یان (کوردە کچ ڕفێنەکان) 1898 وێنە و پێناس\n📅 کاتی تۆمارکردن Jun 28 2020 12:51AM\nپۆستکارتی ئەسپ سواری لەلای کوردەکان یەک لە تابلۆکا [ زۆرتر... 👁] ✖ ✖ 2 0 ✔ 84% ✍ م.ب. 28-6-2020 0:51:04


لەبارەی بەشێک لە فەرمانبەر و مووچەخۆرانەوە لێژنەیەکی باڵا پێک دەهێندرێت\nسەرەتا › باسنیوز › لەبارەی بەشێک لە فەرمانبەر و مووچەخۆرانەوە لێژنەیەکی باڵا پێک دەهێندرێت\n2019/04/25 | 11:25\nبە مەبەستی وردبینیکردن لە مووچەی بەشێک لە فەرمانبەرانی دەوڵەت و مووچەخۆران، بڕیارێکی نوێ بۆ دامەزراندنی لێژنەیەکی باڵا دەردەکرێت.\nسەعید مستەفا تەتەرخان، ئەندامی لێژنەی دەستپاکی لە پەرلەمانی کوردستان بە (باسنیوز)ێ ڕاگەیاند، دوای یەکلاکردنەوەی پرۆژەیاسای هەموارکردنەوەی یاسای سەرۆکایەتیی ھەرێمی کوردستان، ”یەکەم بەرنامەمان بابەتی یاسای چاکسازییە کە لەسەر پرسی (مووچەی پلەباڵاکان و بندیوار و خانەنشینی نایاسایی) دەست پێدەکات“.\nڕوونیشی کردەوە کە ئەو بابەتە بە درووستکردنی لێژنەیەک دەبێت لەلایەن لێژنەکانی دەستپاکی و یاسایی و دارایی پەرلەمانی کوردستان، بە مەبەستی لێکۆڵینەوە.\nگوتیشی: ”ئێمە سوورین لەسەر ئەوەی کە دەبێت بەزووترین کات، کاری لەسەر بکرێت“.\nئەندامەکەی پەرلەمانی کوردستان بۆ (باسنیوز) ڕای گەیاند: ”ئەوەی دوو مووچەی هەبێت و بەنایاسایی خانەنشین کرابێت، لێژنەکە بڕیاری لەسەر دەدات و سەرجەم کارەکان لەرێگای بایۆمەتری و راپۆرتی چاودێریی وەزارەتەکانەوە دەگیرێنە بەر، ھەر لەسەر پرسی بایۆمەتریش، ئەوەی تائێستا ئەو پرۆسەی نەکربێت، فەرمانبەر نییە و سڕاوەتەوە، ئەمەش ھەر لێکۆڵینەوەی لەسەر دەکرێت کە بزانن چۆن پرۆسەکە کراوە“.\nلەبارەی ئەو فەرمانبەرانەی کە لە هەندەرانن و مووچە وەردەگرێت، ئەندامەکەی لێژنەی دەستپاکیی پەرلەمانی کوردستان بۆ (باسنیوز) ڕای گەیاند، ”دەبێت لێکۆڵینەوەی وردی لەبارەی ئەو کەسانەوە بکرێت کە ئاخۆ چۆن و بۆچی خانەنشین کراون، هەروەها چۆن لە ئەورووپاوە مانگانە پارەکە وەردەگرێت؟ لەسەر چ بنەمایەک ئەوە کراوە“.\nل دێرەلۆکێ ئاهەنگەکا جەماوەری هاتە گێران\nبەڤیدیۆ.. Bernamê lavij - Rêwresmên Qentarê babetê serekî yê bernameye\nبەڤیدیۆ.. حەمە شا پرسیاری ناوی خۆشەویستەکەی لە هودا خەلیل کرد\nبەڤیدیۆ.. Shimal Zaxoyi - Te Nahilm\nبەڤیدیۆ.. PARTÎ Û ALIYÊN DIJBER NERAZÎBÛN NÎŞANÎ QEYUMAN DIDIN


عیماد عەلی: قسه‌یه‌كی دۆستانه ده‌رباره‌ی قه‌یرانه‌كه‌ی گۆران. – WTARIKURD\nعیماد عەلی: قسه‌یه‌كی دۆستانه ده‌رباره‌ی قه‌یرانه‌كه‌ی گۆران.\nمن رۆژێك له رۆژان گۆران نه‌بووم و ناشبم. به‌ڵام ویژدان باشه هه‌ی به‌ناو رۆشنبیر و سیاسه‌تمه‌دار و ره‌خنه‌گران، به‌تایبه‌تی ئه‌وانه‌ی رۆژێك گۆران بوون یان له‌گۆرانه‌وه نزیك بوون. بۆچی به یه‌كجار وه‌ك بارانی به‌خور له یه‌ك كاتدا ئه‌م هه‌موو هێرشه بۆ سه‌ر گۆران چر كرایه‌وه، بۆچی پێشتر نه‌تانده‌زانی چی هه‌یه و بۆچی كاتێك وه‌سفتان ده‌كرد ئه‌م ره‌خنانه‌تان هاوشان نه‌بوو له‌گه‌ڵ وه‌سفه‌كانتان.. ئێوه ئه‌وه ده‌زانن كه به له‌ناوچونی گۆران كه‌س قازانج ناكات ئه‌گه‌ر هه‌مووان زه‌ره‌ر نه‌كه‌ن.\nئه‌وه‌ی هه‌میشه روونه له‌م كوردستانه .. زۆرێك له كاتی لاوازی لایه‌نه‌كان نه‌ك شوڵی ره‌خنه ی روخێنه‌ر له‌كاتی ده‌ركه‌وتنی بابه‌تێك یان لێقه‌ومانێك یان خاڵێكی لاواز هه‌ڵده‌كێشن و به خراپی هه‌ڵسه‌نگاندن بۆ بارودۆخی ئه‌و حزب و كه‌س و سه‌ركرده ده‌كه‌ن، به‌ڵكو له‌جیاتی ئه‌وه‌ی ئامۆژگاریی بكه‌ن و رێگه‌ی راست بكه‌نه‌وه و ره‌خنه‌ی بنیاتنه‌ری لێبگرن، زیاتر قه‌یرانه‌كه‌ی قووڵ ده‌كه‌نه‌وه . له‌كاتی به‌هێزی مه‌راییان بۆده‌كه‌ن و به‌رژه‌وه‌ندیه‌اكانیان پێ به‌ده‌ستدێنن، به‌ڵام له پرێكدا لێیان ده‌بن به مه‌سیح و خۆیان به پیرۆز و ئه‌وان به شه‌یتان دشوبهێنن.\nلێره‌دا سه‌ره‌رای زۆر ره‌خنه‌م له ئه‌دای گۆران له‌م ماوه‌ی دروست بووه تاوه‌كو ئه‌مرۆ، به‌ڵام ئه‌مرۆ له‌به‌ر ئه‌وه‌ی باری تا راده‌یه‌ك لاره و به راست و چه‌پدا تیری لێده‌گرن، ده‌بێت تۆزێك به تیڕامانه‌وه له عه‌قڵمه‌ندی و شوێنی باڵاوه ته‌ماشای واقعی كوردستان به‌دوور له گۆران بكه‌ینه‌وه، ئه‌وجا ده‌زانن به نه‌هێشتنی گۆران روو له كوێ ده‌كه‌ین:\nبا بیر له كاتی نه‌بوونی ئۆپۆزسیۆن بكرێته‌وه كه له حه‌قیقه‌ت و له‌سه‌ر ئه‌رزی واقیع گۆران دروستی كرد و كه‌س نه‌بوو پێش ئه‌و تاقه ره‌خنه‌یه‌ك چیه له ده‌سه‌لات بگرێت.\nبا زۆرینه‌ی ئه‌و ره‌خنه‌گرانه له‌و كاتانه‌دا ئه‌م هه‌ڵوێسته‌یان هه‌بوایه كه به‌رژه‌وه‌ندیان لا ی گۆران هه‌بوو شه‌و و رۆژ له گرده‌كه بوون.\nبا ئێستا بیر له لاسه‌نگی پرسی كورد به گشتی بكه‌نه‌وه كه گۆرانی لێی وه‌ده‌ر نێی، هاوكێشه‌كان چیی لێدێت و تاكره‌وی ده‌گاته كوێ..\nبا ئه‌و به‌رژه‌وه‌ند ته‌سك خوازانه تۆزێك به‌ویژدان بن له سیاسه‌ت و ململانێدا و ئه‌رێنی بوونی گۆران له‌به‌ر چاو بگرن نه‌ك له‌سه‌ر بنه‌مای هه‌ڵوێست و قسه‌ی هه‌ندێك سه‌ركرده‌ی ساویلكه یان هه‌رزه‌كار كه هه‌ر رۆژه و شتێك ده‌ڵێن و له‌سه‌ر بنه‌مای كاری رۆژانه هه‌ڵوێست وه رده‌گرن.\nترسناكترین بابه‌ت له‌م شه‌ره‌ی ئه‌مرۆی گۆران پاره‌و دارایی و كوره‌كانی نه‌وشیروان موسته‌فایه، باشه ئه‌وان وه‌به‌رهێنانیان بۆ خۆیان كردووه یان بژێوی كادرانی گۆران دابین ده‌كه‌ن یان خه‌رجیه‌كانی گرده‌كه مه‌یسه‌ر ده‌كه‌ن یان بۆ كه‌یف و سه‌فای خۆیان بردویانه، من به‌خۆم هیچی لێنازانم، به‌ڵام ئه‌وه‌ی ده‌یزانم ده‌توانرێت به ئاسانی چاره‌سه‌ر بكرێت، له‌گه‌ڵ ئه‌وه‌شدا به‌خۆم پێم باشه خودی كوره‌كانی كاكه نه‌وشیروان له‌م كاته‌دا قسه بكه‌ن و متمانه بگه‌ڕێننه‌وه بۆ خۆیان و خه‌ڵكه‌كه‌یان و نه‌هێڵن ئه‌و بابه‌ته له لایه‌ن دوژمنه نه‌ریتیه‌كانیانه‌وه ئیستغلال بكرێت. ئاسنترین شت ده‌توانرێت به‌ریشه‌یی چاره‌سه‌ر بكرێت با ئه‌و موڵك و شوێنانه بكرێن به ناوی بزوتنه‌وه‌ی گۆرانه‌وه به‌دوور له هه‌ر كه‌سێك، هیچ كێشه‌یه‌ك نامێنێت و ئه‌وان له پێش هه‌مووانه‌وه قازانج ده‌كه‌ن.\nئینجا ته‌نها ئه‌وه دووباره ده‌كه‌مه‌وه، با ئه‌و كه‌سانه به گشتی وه‌زعی سیاسی كوردستان بخوێننه‌وه ئه‌گه‌ر ئۆپۆزسیۆن نه‌مێنێت، به‌ره‌و كوێ ده‌چین؟ ته‌نها توندبونی دیكتاتۆریه‌ت تاكه رێگه‌مان نابێت؟\nئۆپۆزسیۆن بێت یان ده‌سه‌ڵات، هیچ لایه‌نێكیش بێ كه‌موكورتی نیه و ئه‌گه‌ر ئه‌م كرده‌وانه‌ی كه به گه‌نده‌ڵی ئه‌ژمار ده‌كرێن و ده‌رده‌كه‌ون له ئاست گه‌نده‌ڵی گه‌وره به‌راورد بكرێت، زۆر بچوكن، به‌ڵام خێره ئه‌مرۆ و له‌م كاته‌ی پاش هه‌ڵبژاردن باس ده‌كرێت، بۆچی به تایبه‌تی له‌م كاته‌دا؟\nبۆیه كۆمه‌ڵیك رێكار له‌به‌رده‌م گۆراندایه ده‌بێت خۆیان به زوترین كات پێی هه‌ڵسن، بۆ ئه‌وه‌ی وه‌زعه‌كه له گرێژنه ده‌رنه‌چێت و گه‌لی كوردستان به‌گشتی له دوور مه‌ودادا له زیانی ئه‌وان زیاتر زیان نه‌كات.\nعوسمان عومەر: هونەرى کۆنترۆڵکردنى بیروهۆش یا ژیرى.\nبەهرۆز جەعفەر: قەزیەی کورد بەم جۆرە هەر بۆخۆی بونی خیانەتە!؟


شاندێكی باڵای ئەمنیی عێراق گەیشتە ھەرێمی كوردستان | دەزگاى زارى کرمانجى\nشاندێكی باڵای ئەمنیی عێراق گەیشتە ھەرێمی كوردستان\nنوێنەری ھەردوو وەزارەتی پێشمەرگە و ناوخۆ لە ژووری ھاوبەشی ئۆپەراسیۆنی عێراق رایگەیاند، شاندێكی باڵای ئەمنیی عێراق بۆ چەند پرسێكی تایبەت بە دۆخی ئەمنی، گەیشتوونەتە ھەرێمی كوردستان و لەگەڵ بەرپرسانی ھەرێمدا كۆدەبنەوە.\nلیوا عەبدولخالق تەڵعەت، بۆ ماڵپەڕی فەرمیی پارتی دیموكراتی كوردستان گوتی: "ئێستا ئێمە وەك شاندێكی باڵای ئەمنیی عێراق، كە پێك ھاتووە لە راوێژكاری ئاسایشی نیشتیمانی و فەرماندەی ئۆپراسیۆنەكان و من وەكو نوێنەری حكوومەتی ھەرێم و فەرماندەی مەكتەبی ھەماھەنگی، ئێستا گەیشتینە فڕۆكەخانەی نێودەوڵەتیی ھەولێر".\nتەڵعەت گوتیشی: "مەبەست لە سەردانەكە، بۆ چەند پرسێكی ئەمنییە و لەگەڵ بەرپرسانی ھەرێم لەوبارەیەوە گفتوگۆ دەكەین".


کوردیپێدیا - کوردستان... نیشتمانی یەکەمینی سۆمەرییەکانە\n📕 کوردستان... نیشتمانی یەکەمینی سۆمەرییەکانە | پۆل: پەڕتووکخانە | زمانی بابەت: 🏳 کوردیی ناوەڕاست\nکوردستان... نیشتمانی یەکەمینی سۆمەرییەکانە\nچاپی یەکەم - هۆڵندا - 1996. چاپی دووەم – دەزگای چاپ و بڵاوکردنەوەی ئاراس – چاپخانەی وەزارەتی پەروەردە – ژمارەی سپاردن: 91 - 2003 – کوردستان - هەولێر.\n🔗 خوێندنەوە / داونلۆدکردنی پەڕتووکی: کوردستان... نیشتمانی یەکەمینی سۆمەرییەکانە\n📥 ژمارەی داونلۆد: 3,252 جار\n➕ ئەم بابەتە لەلایەن: (هاوڕێ باخەوان)ەوە لە: Nov 17 2010 10:27AM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Feb 24 2019 8:53AM باشترکراوە\n👁 ئەم بابەتە 22,043 جار بینراوە\n📷 فایلی وێنە 1.0.1 20 KB Nov 17 2010 10:27AM هاوڕێ باخەوان\n📕 فایلی PDF 1.0.1 5 MB 65 Nov 17 2010 10:27AM هاوڕێ باخەوان